amanoisuno/poet huggingface dataset:
兩浙轉運使呂少卿挽辭 强至
卿月無光沒使星，屬封涕淚逐霜零。敝裯舊服從身殮，素節清風到目瞑。澄汰濁流師孟博，誅求橫賦罪延齡。塵埃尚父當年玉，寂寞韋賢奕世經。千里九秋傷旅櫬，一門三相起家庭。誰提大筆書功行，爲激貪夫作美銘。
暮春伯憲留飲席上走筆戲成二首  其一 强至
春從花際來，却向天邊去。鶑蝶空徘徊，尋春不知處。
暮春伯憲留飲席上走筆戲成二首  其二 强至
春去無多日，勤來把酒巵。殘花聊點綴，猶勝對空枝。
次韵和純甫游寶掌遇雨 强至
游騎來逢雨，寧全是折磨。山神應洗路，恐惹俗塵多。
穴泉 强至
泠泠西穴間，終日滴甘乳。道傍渴者多，切莫飲豺虎。
龜峰 强至
一峰如龜橫，得自禪翁說。衆山迤邐來，宛然此前列。
有待 强至
來時簾捲晝，坐久竹移陰。有待無消息，南窗睡興深。
立春二首  其一 强至
待得春來解病顔，東風猶細北風頑。未全青帝行新令，臘去元須浹日間。
立春二首  其二 强至
菜絲生葉落雕盤，欲去春衣怯曉寒。惟有多情雙彩燕，不須風暖舞釵端。
楊公濟以詩索粉紙依韵和答 强至
春雲落紙不歸天，就把霜刀翦四邊。欲送草堂還縮手，少陵慣見浣花箋。
二月二十六日偶書 强至
舊年把酒對花頻，酒氣花香日傍人。今歲酒疏花未見，惟將感淚濕青春。
三月十日作 强至
一病十日不出門，坐銷芳意疏清樽。今朝騎馬探花去，枝上十空無一存。
暮春晦日 强至
綠陰輕處記春蹤，芳草雖殘飲興濃。明日清和天更好，不須愁聽曉樓鐘。
睹林夫詩編信筆 强至
唐子能詩世一家，不矜纖巧翦天葩。直闚六義追風雅，世上騷人謾葦麻。
書香山寺壁 强至
精藍孤絕亂雲間，雲外疑無路可還。顧我塵喧非白傅，緣何今日到香山。
張升甫惠新笋走筆代簡謝之 强至
粉籜迎霜嫩更勻，中厨未有許嘗新。明朝便好供佳客，只恨杯羹欠紫蓴。
升甫旋和答復走筆酬之 强至
嫩籜斑斑玳點勻，圓膚細細玉條新。渭川美實容先食，却向秋風懶憶蓴。
公度惠花走筆戲謝 强至
二月都城未見花，不知春色落誰家。滿盤折惠情何重，略嗅生香思已嘉。
送王審言供奉 强至
飛花幾點送春餘，執手春風意慘如。一見相歡露肝膽，莫因別後却情疏。
送石師正 强至
馬蹄南出都門路，行客少年春色暮。花片空隨別盞飛，柳條難繫征鞍住。
禽鳳二絕  其一 强至
擊搏微禽拙自防，網羅須觸是尋常。不知利嘴鷹揚處，却漫喧啾怨鳳凰。
禽鳳二絕  其二 强至
鳳凰只是瑞時鳴，邂逅千年或一聲。不比喧啾爭巧舌，微禽何苦蓄疑情。
次韵酬禮之見贈 强至
爲吏淮壖歲欻周，不如當日傲公侯。君今亦欲折腰去，遇好雲山且勝游。
次韵游山雨中 强至
飛飛烟雨惱春游，幾許餘花水上流。獨有佳人折殘艷，歸來滿插鳳釵頭。
寄縣學方晦之 强至
素志青雲已貼然，風霜苦處涉層巔。不如未第方夫子，獨抱遺經議聖賢。
戲書保安院壁 强至
僧言此寺從唐建，冠蓋無人一到來。還似長官居僻邑，不逢使者枉行臺。
辛卯七夕悼往 强至
憶共佳人曝繡衣，餘香如昨舊歡非。鵲橋雖別年年在，猶勝嬌魂去不歸。
聞馬公節裴光世別頭入試偶成 强至
憶昔丁年力戰文，旁吞强敵若無人。鄉書果在諸生上，二子今誰躡後塵。
偶書凈信院壁 强至
繫舟曾訪遠公廬，游屐重來一紀餘。惟有湖山如往日，懶將前事問禽魚。
松江別吳伯强 强至
底處與君長笑歌，夜舟醉漾松江波。君帆今夕不我住，其奈一江風月何。
盧申之以惠山泉二斗爲贈因憶南仲周友二首  其一 强至
舊年拂石坐松陰，曾與周郎共訪尋。淪落人間少知味，一逢瓶榼便傷心。
盧申之以惠山泉二斗爲贈因憶南仲周友二首  其二 强至
文園病渴酒難澆，望見南泉意已消。買得茶來無銚煮，只將清泠送簞瓢。
奉和堯夫 强至
固窮終不悔沉淪，滿腹深藏上古珍。手寫新詩成幾卷，亦教餘事照千春。
過伯樂廟 强至
廟下孤墳償是非，壞檐仄柱若憑依。門前過馬空驤首，那得當年一顧歸。
開元寺仁王院見叢竹偶書 强至
一別琅玕數畝陰，七年飛夢繞家林。北僧好事猶能種，偶向塵埃灑寸心。
太陽嶺 强至
高侵寥廓勢盤紆，倦足登時每一吁。方寸人心猶有險，况教廣地盡平塗。
苦旱二首  其一 强至
壠上痿人卧槁苗，頻年郡國訴諸朝。雨師不爲蒼生起，只縱晴虹作旱妖。
苦旱二首  其二 强至
赤地關中带幾州，濁涇清渭總如溝。野農不省天時晚，猶禱閒神望有秋。
承乏幕府晨出馬上戲書 强至
五載青衫走兩都，北門官緒更區區。馬鞍出带殘更夢，却是雙飛鄴縣鳬。
朱郎中以梅花衣香分惠諸君皆有詩謝依韵和之 强至
百和慇懃出省郎，清真似有雪中香。風流不在金爐煖，自轉餘薰到錦囊。
望思臺 强至
一朝木偶發深宮，父子恩隳晻曖中。不見戾園埋恨處，至今草木有悲風。
溫泉 强至
壯觀悲凉舊迹存，蓮花泉暖至今溫。行人莫罪無情水，一笑華清是禍源。
依韵和溫泉 强至
上公分陝半年餘，駟馬東還不待驅。肯獨澡身湯室裏，行推潤澤浹民膚。
寇參軍九日惠詩以左馮翊趙監所遺玉液一壺并詩答之 强至
久傍嚴公趨玉帳，近蒙賀監解金龜。一壺分助登高飲，客宦長安共此時。
九月十日龍興寺飲餞蹇磻翁赴梁門酒半題名南軒因偶書屋壁 强至
昨日曾來把酒巵，隔宵已過菊花期。回頭一笑成陳迹，不獨秋香有盛衰。
又自和二首  其一 强至
萬事人間若漏巵，喜情常滿固難期。却將昨日樽前菊，零落金鈿己覺衰。
又自和二首  其二 强至
好把悲歡付一巵，明朝北客有行期。勸君莫聽驪駒曲，只恐催人兩鬢衰。
寇參軍以孤雁一絕見貽因酬之 强至
紫塞來時偶失群，追飛已隔萬重雲。人情所喜惟朋附，耳聽孤鳴似不聞。
依韵和栽花二闋  其一 强至
前後殷勤選衆芳，名園移植總成行。要須花笑春風裏，次第迎公入醉鄉。
依韵和栽花二闋  其二 强至
移花新了詔書來，似負迎春著意栽。桃李我公天下滿，不須偏待此中開。
宋周士以新蕈爲惠并示佳句依韵和答 强至
食蕈由來勝茹芝，十年此味望晴霓。雕盤細簇春雲朵，惠我殷勤助殺鷄。
醉中劉道叔尹嗣復李子先垂和予乙巳歲開元寺仁王院咏竹二十八字復依元韵走筆答之 强至
憶弄吟毫倚翠陰，也應新笋更成林。感君瀟灑賡詩句，不負凌虛一寸心。
韓及甫惠陝梨走筆書句謝之 强至
霜後瓊漿味轉饒，關山封寄路迢迢。分甘珍重知君意，應爲相如正病消。
李景初許借翦綵花數軸一觀累日不至戲成二絕督之  其一 强至
壺蜂蛺蝶日徘徊，只欠生香去復來。應是春風隨玉指，剪刀行處一花開。
李景初許借翦綵花數軸一觀累日不至戲成二絕督之  其二 强至
剪綵茸茸細逼真，秋風堂上數枝春。爲偷造化防天覺，却擬深藏不借人。
病中雪夜聞韓六秘校會諸君二首  其一 强至
玉色乾坤無一痕，暮寒慘慘入千門。自憐司馬方消渴，不得摛詞醉兔園。
病中雪夜聞韓六秘校會諸君二首  其二 强至
別都觀閣玉欄干，尤稱褰簾把酒看。唯有三冬多病客，擁衾時聽夜聲乾。
庚戌仲春十二夜同無愧飲林夫西窗有感 强至
憶聽西窗一曲歌，金杯未盡轉橫波。酒徒依舊歌聲斷，今夜西窗奈我何。
走筆依韵和酬王彥霖四首  其一 强至
幾度春風信陸沉，曾題醉筆寫花陰。詩情不復隨風亂，今日花前對展禽。
走筆依韵和酬王彥霖四首  其二 强至
感舊情懷日日深，三春能幾半晴陰。醉題難盡當時意，啼徹春風羨暮禽。
走筆依韵和酬王彥霖四首  其三 强至
夫子人間第一流，清言暫隔已離愁。今朝偶負尋春約，詩思勾牽未肯休。
走筆依韵和酬王彥霖四首  其四 强至
不住年光衮衮流，鶑花漸老使人愁。鶑猶可聽花猶在，再卜他時一醉休。
和司徒侍中同賞梨花 强至
映花急把玉交杯，風掃殘香已幾堆。酷愛豈惟公假借，慣曾御苑見花來。
聞無愧夜會二三君子戲呈二十八字 强至
燭邊醉臉擬融酥，盞畔歌喉欲貫珠。應念東家多病叟，靜披寬褐擁紅爐。
坐客宋周士忽垂光和復用元韵答之三首  其一 强至
魏臺營妓勝添酥，一笑堪酬百琲珠。只恐更深雲雨散，明朝共是守寒爐。
坐客宋周士忽垂光和復用元韵答之三首  其二 强至
風流雙腕轉凝酥，舞徹伊州汗有珠。探手始知簾外冷，照堂獸炭焰圍爐。
坐客宋周士忽垂光和復用元韵答之三首  其三 强至
誰云燕趙敵瓊酥，何似君家一綠珠。酒罷早歸香閣睡，也應蘭麝早添爐。
謝和詩 强至
窗外家僮遽疾呼，開門滿幅把明珠。驚回一覺無聊夢，猶有寒燈守藥爐。
上詩惠酒有謝 强至
登高無具結歡悰，狂寫愁吟叩主翁。遽荷兵厨均美釀，却將酩酊謝西風。
暮角 强至
畫角愔愔清且哀，古今曉色此中催。可堪絕塞風霜苦，還傍將軍玉帳來。
和司徒侍中舟中再賦一闋 强至
燕子迎船貼岸飛，波光流色日暉暉。都人倍戀行春樂，只恐恩容晝錦歸。
河亭戲題 强至
黄沙衮衮激洪流，白舫人群雜馬牛。却憶春風湖上月，畫船載酒鑑中游。
馬上見庭竹 强至
玉圓碧瘦與誰期，只待丹山綵鳳饑。生傍短牆真失所，可憐直節衆人窺。
席上戲成 强至
玉溪一別十年餘，北綰銅章西辟書。寄語湖山好相待，蒼顔歸日駭禽魚。
勾院偶書 强至
一坐閒窗百慮清，門前寵利自營營。官書既少人喧息，唯有嚴風戛竹聲。
謝元功惠茶 强至
長卿病肺渴欲死，宰予寢興晝復濃。綠雲杯面呷未盡，已覺清液生心胸。
謹和答惠茶之什 强至
綠雲浮面味回長，每飲疑兼盛德香。不獨蠲煩優下吏，更容歸遺細君嘗。
九日有感二首  其一 强至
每歲登高盡醉歸，未曾輕負菊花期。今年枕上酬佳節，感淚雙痕落似絲。
九日有感二首  其二 强至
憶昨方陪上相筵，召書忽到菊杯前。主人舉酒勤令飲，一醉秋風恰二年。
甲寅立春夜雪 强至
迎得新年送臘回，一朝生意動寒荄。玉塵後夜籠金闕，元是春風带雪來。
謝春旛 强至
曉策羸驂趁謝恩，君王昨夜賜春旛。塗金翦綵雖云異，競戴還同拜禁門。
張文通以詩覓小桃走筆依韵和答 强至
名園聞說洛陽春，金谷前無石季倫。第一牡丹應慣見，憐君翻作覓花人。
文通復用舊韵相示仍走筆和之 强至
花前直判醉酬春，飲量慚非劉伯倫。折去也應顔色在，不知誰是戴花人。
牧養監閱馬 强至
骨瘦誰知驥騄名，駑群平視圉夫輕。夷塗好在重驤首，喜見今年春草生。
陳伯成學士垂訪以病中新浴不克見走書二短篇謝之  其一 强至
時情逐勢餌邊魚，貧病由來俗易疏。何事太丘直有道，炎天問病到貧居。
陳伯成學士垂訪以病中新浴不克見走書二短篇謝之  其二 强至
病膚新浴覺神還，散髮支頤一室間。豈敢不冠延重客，空將感抱寄慚顔。
別戶部勾院竹 强至
一來省戶兩春暉，今日飄然襆被歸。直節貞心惟我愛，此君相別似依依。
泛湖有作 强至
不比危湍急瀨船，平湖慢槳恰相便。蓬飄萍泛真吾事，舞袖歌鬟付少年。
贈芝公長老 强至
我愛師開方便門，聞人有疾足先奔。何須端坐禪床上，始是如來不動尊。
閒卿遽然云別因書二十八言奉送 强至
禪翁爲我出巖扉，坐席纔溫便拂衣。又道孤雲無定所，如何却傍舊山歸。
閒卿遽垂和答復依元韵戲之 强至
師怨白雲相望久，撇然便欲攬征衣。其如飛雪能留客，不放禪翁及早歸。
觀仲靈久雨詩且道余與公濟吟從之意輒次韵奉和二首  其一 强至
詩興句牽日日新，年光初破雨彌旬。舊游已得新工部，佳句今逢休上人。雲外馳心關水石，江邊搔首望星辰。泥深未愛尋山屐，誰與西庵杖屨親。
觀仲靈久雨詩且道余與公濟吟從之意輒次韵奉和二首  其二 强至
吟思那知歲月新，初鶑啼雨早經旬。娟娟野竹通寒水，洗洗江梅冷照人。鷲嶺並游勞夢寐，虎溪一笑尚參辰。千金褒字形篇尾，迹未相同意已親。
海棠 强至
西蜀傳芳日，東君著意時。鮮葩猩薦血，紫萼蠟融脂。絳闕疑流落，瓊欄合護持。無詩任工部，今有省郎知。
河北道中懷故鄉 强至
一爲南國別，久負故園期。細雨破花氣，和風柔柳枝。競舟紅浪動，挑菜綠煙披。寂寞洪河北，桑麻空此時。
句  其一 强至
溆浪檣烏急，吳霜稻蟹肥。
句  其二 强至
木奴競熟饒千樹，稻蟹初肥嗜二螯。
和强參軍晚鶑 盧某
每到年年二月時，遷喬常向最高枝。春教綠綺調喉舌，天賜黄金作羽儀。無限園林皆占便，幾多蜂蝶競相隨。除棲禁園宮花外，更得飛鳴近鳳池。
和强參軍晚鶑 湯七
占此青春未是遲，天工造化豈能遺。既教喉舌清能囀，何事飛翔始得時。庭檻暫須隨乳燕，禁林終穩擇高枝。回看尚未遷喬者，羽翮摧殘更嘆衰。
句 釋順師
可能沽酒引柴桑。
句 釋閒卿
白雲教早歸。
書壁 陸珪
昔年曾住海三山，日月宮中數往還。無事引他天女笑，謫來爲吏向人間。
臨終作 王世寧
翠羽旌幢仙子隊，紫雲樓閣玉皇家。人間風雨易分散，回首五陵空落花。
送程給事知越州 錢藻
越水浸天雲脚亂，越山洗露秋骨巉。山重水遠地萬頃，居者暇裕無毀讒。朝家左顧倚藩扞，提兵開府爲立監。得吾耆老自青瑣，命書臨遣芝泥緘。公以文章政事豪，驥躍天衢𤜣羈銜。七閩南海劫大利，偉望壓俗山之巖。欲公錦衣耀閭里，綬章燦爛拖虹縿。神武方茲五兵戢，高躔夜半隳祅攙。劭農决訟更何事，寧有纖蠹煩荑摲。黄堂歌酒醉賓從，獨持大體鉤最凡。姓名定入神仙籍，蓬萊上下鸞鶴驂。何當東去一解榻，歸心千里追飛帆。
天平山白雲泉 錢藻
白雲巖靜最深隈，泉溜泓溶石竇開。宿霧不生澄曉月，殘風輕漾蟄寒雷。源從天漢星邊落，流自鼇峰海上回。莫謂無心事奔注，曾隨霖雨下山來。
靜照堂 錢藻
去年秀水拍橋深，聞說幽堂綠可臨。自愧塵埃逢澤上，空思瀟灑太湖陰。經臺罷講吹紅燼，齋缽留生下翠禽。應是禪機終息處，不須此外覓雙林。
句 釋法言
林下閑看水牯牛。
夜宿善權寺追懷陳述古 劉彝
精識世稀及，直道古難有。哲人雖云亡，遺德不可朽。嘗厭石渠游，是邦爰出守。浚河納湖波，股泒活畎畝。學宮起城隅，塗人或薪槱。既富而教之，薄俗適忠厚。矧予平生時，昏弱頼磨揉。共探姬孔微，肯出皋稷後。醇源浩罔涯，實行靡容苟。逝甘老巖阿，寂寞待同叩。天乎奪大成，旅茲宜興阜。我來薙荆榛，雨淚滴杯酒。慟哭起秋風，落葉紛林藪。永懷三益恩，語報乏瓊玖。願子生人間，世世爲親友。
悼賢詩 劉彝
良疇十頃接晴烟，曾假過侯救旱年。俸麥一車開德濟，流民千里荷生全。人嗟逝水今亡已，俗感遺風尚泣然。獨對老僧談舊事，斜陽春色漫盈川。
滌慮軒 劉彝
萬事本無心，寧容意慮侵。方池唯貯月，修竹不棲禽。地靜饒真趣，風長展梵音。有人重稅駕，經宿樂幽林。
句 劉彝
仙境自嫌塵俗見，故垂巖溜代珠簾。
暖谷詩 蔣祺
縣南山水秀且清，天地坯冶陶精英。有唐刺史昔行縣，訪尋洞穴爲寒亭。屈指於今幾百祀，磨崖字字何縱橫。相隨棧道倚空險，來者無不毛骨驚。我此三載迷簿領，有時一到□餘情。娛賓烹茗遽回首，孰知亭側藏岩扃。成紀同僚到官始，居然心匠多經營。乃知物理會有數，繄天通塞因人成。鳩工畚築忽累日，曠然疏達開光明。初疑二帝鑿混沌，虛空之□羅日星。又若巨靈擘華嶽，溪谷之響轟雷霆。大岩既闢小岩出，壺中之景真其□。洞門春風刮人面，其中安若溫如蒸。纍垂石乳似刻削，周環峭壁無欹傾。舊梯既去小人險，新徑之易君子平。臨流又廣□方丈，疊石締宇爲軒楹。於嗟土石□□□，無情一旦建時榮。方今出震□大器，鼎新基搆清寰瀛。我願天下無凍餒，有如此穴安生靈。不煩吹律而後暖，千古宜以此爲名。
又成五言律詩三首  其一 蔣祺
陵谷有時變，茲岩不可湮。神仙三島景，天地一爐春。鼓動龍蛇蟄，疏通草木新。寒亭幾百載，今始得良鄰。
又成五言律詩三首  其二 蔣祺
地勝難湮沒，規爲假手通。鑿開千古意，傾出一壺空。煦比鮫人室，寒消朔吹風。從今縣圖上，此景浩無窮。
又成五言律詩三首  其三 蔣祺
客有林泉趣，尋幽翦薜蘿。半山無石礙，此境得春多。隔岸桃花塢，臨溪竹箭波。茲應是仙隠，鶴馭幾時過。
和孔司封題蓬萊閣 裴士傑
山卧龍形閣枕山，檐楹高起太虛間。風來宛訝鳴簫瑟，客至宜聞振珮環。暫賞已能消濁慮，久居應不老朱顔。蒼煙淥水無窮趣，絕勝塵紛走世寰。
句 徐信
平地風煙飛白鳥，半空雲木捲蒼藤。
讀晁錯傳 許氏
匣劍未磨晁錯血，已聞刺客殺袁絲。到頭昧却人心處，便是欺他天道時。痛矣一言偷害正，戮之萬段始爲宜。鄧公墳墓知何處，空對斯文有淚垂。
上鄭毅夫 許氏
明時樂事輸詩酒，帝里風光剩占春。况是白衣重得侶，不堪青旆自招人。早知玉漏催三鼓，肯把金貂換百巡。大抵仁人憐氣類，不教孤客作囚身。
挽公擇兄 李氏
久歷金門貴，未酬黄屋知。如聞天祿客，抱恨作銘時。
浙江有感 王回
候潮門外浙江西，曾憶浮舟自此歸。萬古波濤今日是，一身蹤跡昔人非。愁侵壯齒頭先白，淚入秋風眼易眵。日暮彷徨不能去，連堤疏柳更依依。
雙鳬 王回
時時行地羅裙掩，雙手更擎春瀲灧。傍人都道不須辭，儘做十分能幾點。春柔淺蘸蒲萄暖，和笑勸人教引滿。洛塵忽浥不勝嬌，剗蹈金蓮行款款。
句 張公裕
馬諳舊路行來滑，琴遇知音尚不彈。
擬古六首  其一 劉攽
南轅適郢都，日與冥山背。重生與徇名，夙昔不相待。藜羹采薇蕨，芰製蘭爲佩。遊樂天地間，安知一身外。麒麟鬬大荒，日食星見沬。夷齊餓西山，咨嗟爾胡罪。
擬古六首  其二 劉攽
澤陂生芙蕖，映此蒲與荷。彼美不可逢，憂心涕滂沲。行樂在及時，株林起酣歌。歡宴未渠央，國門擁干戈。巫臣視不悟，室家嬰禍羅。謀己既不忠，孰能爲君多。
擬古六首  其三 劉攽
趙王飛龍駕，翱翔羾天關。塵土暫反顧，金玉高如山。自喻固適志，超遥亡愧顔。安知馬服子，軍破不得還。前亡四十萬，後復圍邯鄲。虛盈固天理，循環乃無端。覺寐已不殊，何况百歲間。嗟嗟道傍子，萬金非所安。
擬古六首  其四 劉攽
秦昭登西山，慕與火帝遊。頹林刊喬木，詔世爲博籌。富貴良未厭，夸謾豈知尤。投龜詬蒼蒼，楚靈輕九州。塗窮乾溪旁，衆散不可留。徘徊餓山澤，覺失涓人疇。新王固有命，玉衣被纍囚。
擬古六首  其五 劉攽
嵯峨三神山，浩蕩仙聖遊。金臺冠絕景，玉果垂千秋。龍伯日已侵，巨鼇幸無憂。波濤各一隅，但見雲氣浮。跂予望可及，隠約清淺流。大帆交問津，長風輒回舟。不怨道路邅，所悲到無由。世主自甘心，仙者非有求。
擬古六首  其六 劉攽
老萊隠窮楚，因與時世隔。暮歸怪車轍，夜起避山澤。若人不可見，况肯低顔色。安知叢臺下，一旦三千客。西邊竟不還，嗟哉少良畫。
讀黄寺丞十月十三日寄原甫詩因同作 劉攽
寒日流短明，凉風起秋色。嗷嗷雁晨翔，悄悄蛩夜織。節物悲旅人，天地亦行客。心事已如翁，但知頭未白。黄公青雲氣，疇昔振六翮。成紀獨不侯，長沙嘗遠謫。賣瓜青門外，種豆南山側。浩歌寫窮愁，我預聞損益。外事來無涯，開口笑不得。惟當林下遊，相存度阡陌。
續董子溫咏陶潛詩八首  其一 劉攽
佳魚樂潛深，智鳥不遠飛。達人避形役，逝與風波辭。逍遥彭澤下，聊然三徑資。
續董子溫咏陶潛詩八首  其二 劉攽
好酒豈吝情，讀書不求解。天真任自我，淳白忘機械。鼎鼎世上名，百年竟何頼。
續董子溫咏陶潛詩八首  其三 劉攽
嘉樹每交蔭，時鳥初變聲。欣然環堵居，自覺軒冕輕。予亦葛天民，千歲同此情。
續董子溫咏陶潛詩八首  其四 劉攽
馬隊待賢士，久知喧且卑。周生自晚悟，徂謝仍響隨。豈若田畝間，尊酒時賦詩。
續董子溫咏陶潛詩八首  其五 劉攽
時命昔大謬，賢傑同隠淪。陶公晉卿族，晚節恥屈身。躬耕抱羸疾，嗟哉畎畝勤。
續董子溫咏陶潛詩八首  其六 劉攽
道術既分裂，人人得其偏。丹青照千載，始覺真檢全。爾時揚仁風，到今猶慄然。
續董子溫咏陶潛詩八首  其七 劉攽
貴生未必全，徇名良自賊。區中共茲患，形影相與惑。神釋乃超然，道真於此得。
續董子溫咏陶潛詩八首  其八 劉攽
籃輿適山野，葛巾傲賓客。既無軒冕拘，詎可形骸索。富貴能畏人，千秋但慚色。
偶作 劉攽
時命有通塞，百齡皆謂然。流行自非我，底滯亦在天。人知信百齡，陰定不可遷。苟云有所繫，朝旦猶億年。天地無窮期，百齡未爲綿。朝旦不可期，人事皆具前。所以賢達人，放心無所縣。萬塗以一究，會理寧復偏。六月淮水深，南風阻歸船。客行厭滯淫，親朋限長川。至言莫與聞，達理誰爲詮。無以謝羈愁，聊作言命篇。
效白公詩  其一 劉攽
不得起厭心，厭便住不得。不得作戀想，戀即去不適。厭生憎疾業，對面爲怨賊。戀結貪著因，轉脚落沈惑。上士體自然，知慧金剛力。中人勤埽除，補闕塞瑕隙。行莫到門返，饑莫看人食。欲驗齊死生，且覷居官職。
效白公詩  其二 劉攽
默坐念逝者，身存至頭白。起行觀病者，身健有餘力。出門視勞者，身閒免事役。入鄉閱貧者，身足飽衣食。寓形天地間，幸已不失職。奈何不自休，汲汲復戚戚。大鵬彌九區，轉動恐逼窄。鷦鷯巢一枝，隨意翻羽翼。馳光無停留，駟馬方過隙。君看北邙山，貴賤一真宅。
效韋蘇州古調詩 劉攽
於人無舊新，相見常爲歡。本不作崖岸，中亦非斷刓。賓僚自了事，縣邑無曠官。豈惟競勉力，退亦絕閒言。觀者以爲稀，不自知其然。吾聞西方說，夙世常有緣。將此會中人，厚德無讎怨。文人諱異術，且以儒事論。孔聖不可及，孟氏固所尊。軻云創業易，成功則在天。乃知古今士，無有能與賢。達人同衆人，不肯妄自專。
古意  其一 劉攽
牛刀割雛雞，未足爲深恥。奈何狐父戈，資以斸牛矢。魯人稱家丘，會計當而已。郢匠不揮斤，其質久已死。
古意  其二 劉攽
秉心若松柏，潔志如雪霜。松柏摧爲薪，雪霜晞春陽。乃知丈夫勇，萬物無以方。賜兮不受命，棖也安得剛。
雜詩  其一 劉攽
重生世所同，徇利良獨愚。嗟彼緯蕭子，安事千金珠。沈身九重淵，脫死驪龍胡。得失覺寐間，危哉悲矣夫。九方焉知祥，梱也終奚如。雖同國君倉，乃在渠公衢。餒也命使然，顔原亦多娛。
雜詩  其二 劉攽
荆山有奇璞，貴乃和氏儔。連城詎云多，一視以爲優。携挈向都市，光彩傾天球。雖無指瑕累，顧得千金售。驚詫遽自反，閉匿成千秋。豈忘待時意，欲往仍遲留。凡目陋至寶，後生異前修。蒼蠅矧多變，珉石仍先收。萬一人我欺，永爲神物羞。
雜詩  其三 劉攽
樊遲請學稼，尼父已深慍。安知連城守，榷酤殿最問。周公無彝酒，用是垂大訓。願得烹弘羊，耕織始安分。
雜詩  其四 劉攽
龍伯釣鼇時，連六方自快。事緣貪餌起，上帝獨何罪。土疆日侵削，形軀仍眚殺。纔餘數十丈，尚足令人駭。寄言諍畢人，努力事機械。何當大荒野，與爾競行邁。
雜詩  其五 劉攽
齊有梁丘據，晉有樂王鮒。據能愛晏嬰，鮒欲殘叔譽。二臣嬖兩朝，事君爲悅豫。景有尚賢志，據逆以爲助。平失宥善心，鮒乃速其去。毋以據爲賢，易地則同趣。丈夫處世間，必有遇不遇。豈無覺者乎，正色君亦悟。區區嬖幸徒，何忍就朋附。
雜詩  其六 劉攽
伯夷餓首陽，太公封營丘。同時海濱人，將老歸西周。世故莽難量，後王異前修。徒讓千乘邦，不如畜陰謀。良知命分然，何怨復何尤。塵埃采薇詩，益使夸者羞。自茲奸雄人，日日希公侯。
雜詩  其七 劉攽
虛舟適誰迕，飄瓦殊暫然。忮心自無怨，豈必絕世賢。握火欲提人，唾空不至天。一心抱區區，萬事長可憐。
雜詩  其八 劉攽
佚女處瑶臺，豐肌艷皎皎。端令鴆爲媒，告我以不好。猶豫令人悲，自悔辯不早。如何問雄鳩，佻巧豈可道。
雜詩  其九 劉攽
野人構茅茨，櫟柱樗作棟。不意豫章材，一時同見送。拓手百尺長，連軫萬鈞重。斤斧欲安施，棄置因無用。本是絕世姿，胡爲與衆共。
雜詩  其一○ 劉攽
臧孫被惡名，魯侯失其位。軒冕非不尊，家富馬千駟。不用子家羈，而棄柳下惠。末儀諒何爲，矧論仁與智。竊位良足羞，乃復爲君謚。
雜興 劉攽
阿嫫年八十，睢盱事粧飾。仍夸少年日，自謂美無敵。與子不同時，寥落復異域。人事雖萬殊，近者猶可測。頹顔與白頭，何日好顔色。
讀李某詩 劉攽
李某崆峒人，生長西北蕃。赤鬢如蝟毛，僅能爲漢言。筋力勇自負，馬上带兩鞬。作賊十數年，身有百刃痕。泳河不用舟，羊革隨輕軒。危厄輒自脫，天幸尚得存。過壯忽自悔，翻然歸漢恩。徙家汾水陽，百口蒙輕溫。拜官隨立功，俄列上閤門。封侯未可量，專城誰復論。已見狄將軍，堂堂樞府尊。由來功名際，鵰鶚勝皇鵷。富貴百惡除，詎問鉗黥髠。豈與詩書士，履繩不敢奔。終身蹈薄冰，衆口猶喧喧。
王四十處見舅氏所錄外祖與日本國僧詩并此僧詩書作五言 劉攽
滄波浩無涯，泱漭際朝日。安知鮫魚淵，而有邑居室。便風送來颿，夙昔多人物。始信天地間，見聞豈云悉。惆悵蓬萊說，胡爲浪自黜。夷倭與侏離，九譯迷彷彿。書問顧已同，紙墨存落筆。俛仰六十年，舉指不任屈。好事見君家，聞詩初未失。杜鄴富小學，平通知祖述。鄙老獨何能，執書幾涕出。
偶題 劉攽
旦出輒暮歸，終年長役役。自顧若有營，誰言了無益。少小不如人，老大轉衰僻。昏忘復相仍，十事不一憶。勞心非所長，但覺安坐食。使我忍愧羞，不如學勞力。勞力當自耕，自耕還自織。百畝爲己憂，雖憂乃易釋。
喜雨和任判官奉呈太守 劉攽
愆陽歷冬序，入春日光赤。原野爲之焦，無復青青麥。明廷卹農功，詔旨懷愍惻。誰能共此憂，惟良二千石。禱祠遍羣望，百神潛率職。迅雷出深淵，密雲會將夕。應龍不無神，女尠罪所極。滂沲浹宇宙，變化纔瞬息。矧茲顥穹意，豈獨垂沛澤。嘗聽君平言，以茲消薄蝕。周宣成陽事，往往在簡籍。不聞二美具，介福逾萬億。三農耒耜出，自此豐黍稷。使君憑熊軒，勸耕駐阡陌。上客歌吉祥，清文綴環璧。我豈擊壤翁，不能知帝力。斐然遂成章，聊用同悅懌。
贈周員外鼎 劉攽
束髮去鄉里，白首還舊丘。曾無高蓋車，顧爲夸者羞。歲晏東皋田，躬耕方薄收。知君近有道，足以無外求。
次韵和王平甫贈張舍人 劉攽
通物樂自任，濟時常後安。戢翼思迅風，騰鱗慕驚瀾。天書進廉良，大罟綱目寬。頃來中林士，繼踵青雲端。王侯經緯氣，錦繡羅肺肝。念當五鼎食，肯甘一瓢簞。著書成揣摩，脫劍橫鏌干。孟明已焚舟，廉頗方據鞍。閉門謝塵軌，釜魚朝未餐。竟完稽古力，已使同學嘆。鳳池響鳴珮，芸閣峨高冠。忘年義已深，踵門情更歡。縱談劇流輠，處畫逾轉丸。廣廷來風清，落日微雨殘。凉泉爲濯溉，佳樹聊盤桓。長歌斕篇軸，大盟粲珠盤。寧爲端木子，矜此道旁觀。
閔雨 劉攽
山上田萬頃，江中水千里。東流自瀰漫，旱苗日焦死。惜哉不能救，地勢正如此。雲雷未興潛，蛟龍困泥滓。昭回雖在天，嘆息真已矣。
君子行 劉攽
君子貴自然，不爲時俗觀。升車不廣欬，即席不變顔。疾驅不駷轡，高張不急彈。塵埃視流俗，中立何可干。顔生處陋巷，求仁得所安。簞食一瓢飲，孔聖推其賢。
雨中 劉攽
丹桂更束薪，白璧償斗粟。况茲風雨朝，泥潦壞牆屋。敗竈方生魚，并日能薄粥。始知簞瓢人，陋巷本自足。寧見子桑詩，若歌復若哭。
游景靈宮 劉攽
漢家祈年宮，玉宇黄金階。回廊起層城，高閣橫蒼崖。觚稜拂星斗，廣除霽塵霾。清渠寒泉交，盛夏凉風湝。火雲赤宇宙，道塗若燔柴。幸茲清凉遊，復此朋友偕。前殿朝衆靈，瑄玉茲禋柴。顧予塵土姿，進拜增慄齋。掃庭有餘潔，酌水欣素懷。並坐俯堅珉，長吟翳高槐。丹青四壁畫，權輿自軒媧。千年羽化人，志怪非齊諧。始知慕神仙，自顧輕形骸。聖賢幾吹吷，寒暑一病痎。學道頼遠復，養生知有涯。悟真覺理勝，適志忘事乖。伯陽推谷神，莊叟稱安排。英風摩蓋壤，遺躅欣吾儕。飛雲肆冥鴻，拘井嗤沈蛙。虛心自茲得，歸去顔色佳。
惠州豐湖 劉攽
昔在葛稚川，求爲勾漏令。丹砂頗易得，羅浮聚仙聖。窮荒非人情，適己自無競。千歲若須臾，斯人已遼敻。忽聞惠州守，修舊有佳政。漲泉作豐湖，百頃湛明鏡。芰荷爭秀發，魚鳥恣潛泳。新疇日已多，耕者樂其盛。高齋面空闊，寫影窮綠凈。長嘯來清風，炎蒸亦無病。勤憂本劭農，爽豁頼怡性。寧須學神仙，豈必謝朝請。明珠還合浦，夙昔人相慶。君有近郭田，足繼甘棠咏。
柘湖 劉攽
南海浮柘山，嘗試問水濱。桑海變未久，婉孌茲爲神。昔聞仇池穴，上有牛女津。物理寧可窮，空驚舟檝人。
東關山水 劉攽
青靄望不極，連峰如置關。不知清溪水，漾漾出其間。孟夏江水深，溪流正西還。崖根亂石多，散激聲潺潺。雜樹色相映，密竹不可刪。造幽覽衆妙，撫事清心顔。洄洑自多魚，網罟羅前灣。幽人閉上方，繚徑纔可攀。疇昔新安江，寤寐龍門山。目擊暫有遇，絕勝猶班班。客程非趨時，淹泊寧所艱。少留盡餘興，更伴浮雲閒。
坐嘯亭納凉 劉攽
長嘯振林木，半空鸞鶴聲。清風蘋末來，孤月海上生。坐久物色改，如有神仙迎。
束芻 劉攽
束芻食騏驥，斗水活蛟龍。轅下雖可哀，泥蟠未必窮。解驥就衢路，借龍起雷風。寥寥四海廣，去矣君安從。
題常寧黄令灑然堂 劉攽
叔度萬頃陂，清濁誰能料。割雞用牛刀，吾亦寄一笑。示我林下詩，筆力勇奔峭。故知才者心，玩好必同調。岑岑青玉竿，千百壯非少。清風掃埃塵，日影金色照。環墀發寒泉，霜劍初脫鞘。枕流不枕石，俯仰窮聽眺。上堂梵唄聲，空寂總衆妙。茲亦忘言徒，領理會其要。翔禽竟來集，狐猿遠相嘯。不作問鵩翁，刻意湘纍弔。
十月一日 劉攽
十月西北風，肅肅天雨霜。節物感人多，客子心內傷。心傷鬒髮變，引領望故鄉。故鄉多喬木，丘壟生白楊。柏葉自宜翠，草根今已黄。旦思歸陽陂，暮憶栖後岡。况此佳辰朝，都邑事有常。平明重城開，車馬如飛翔。貴賤同一丘，蒿艾連石羊。慟哭朔風悲，一豁沉痛腸。奈何守微祿，局促限一方。隳官固非孝，捧檄固已狂。黽俛聊自抑，涕流浩沾裳。
吹臺 劉攽
梁王遊賞地，喬木空白雲。無復歌吹響，况乃麋鹿羣。梵剎擬化出，山河如綺分。北望十二衢，佳氣正絪緼。賢者而後樂，固如孟軻云。感此多遠懷，因之濯塵紛。聞君已先我，携手皆能文。置酒臨滄流，披窗遡南薰。由來登此臺，寂寞誰獨聞。慷慨作歌詩，悵然哀古人。千載豈不遼，忽如波沄沄。適意正在飲，無爲惜酣醺。
送歐陽永叔留守南都 劉攽
白水帝舊里，大火天明堂。王都異豐鎬，原廟崇高光。畢命繼三后，商邑正四方。保釐自古貴，僉曰朝論昌。前旌鳥隼旟，左佩麒麟章。阨途亂鐃吹，先路交壺漿。風物盛山東，令人憶游梁。緬然嚴鄒徒，賦筆嘗慨慷。廢池掃清冷，舊苑開荒凉。終留相如坐，一伴鳬雁翔。
竹床 劉攽
炎光裂厚地，江漢如燖湯。閉戶樂甘寢，婉孌在一床。問我何獨爾，愛此編竹光。側身照琬琰，熱手循雪霜。有時萬里夢，倏往浮湖湘。遂令傲軒冕，彌日慵下堂。昔聞負暄老，意欲夸天王。我亦悲世人，觸熱趨道傍。
南窗詩  其一 劉攽
習靜覺自逸，養恬遂忘儉。始知一席安，不比千乘忝。微風觸喬木，清氣襲珍簟。心空物莫喧，神超夢無檢。簟瓢敢望回，絃歌欣與點。彼哉晉楚富，吾道安用慊。
南窗詩  其二 劉攽
抱書南窗下，日午天光亮。陰陰夏木長，翽翽巢禽鬯。因之省疏慢，亦喜就閒曠。散帙寄忘懷，曲肱從所尚。臨文眩今古，撫事雜歡悵。勞形竟何爲，有心得非妄。釋卷忽自娛，收視已神放。遠從華胥遊，却立鈞天上。萬緣倏皆空，至樂了無狀。悲哉俗學徒，頭白迷歸向。
登慈佛寺 劉攽
清溪淺褰裳，嘉樹大盈抱。古寺向百年，地幽景冞好。連峰拱蒼翠，秋雨洗穹昊。客至登高樓，西風動衰草。雄豪昔未遇，飯粥殆將老。豈知風雲期，草昧及天造。杖箠城下邑，傾囷載金寶。良知積困約，固不慰枯槁。銘勳久猶存，餘烈漫浩浩。空餘祇樹園，常此伊蒲禱。階除稍蕪沒，梁棟乍傾倒。顧覽爲徘徊，物化那能道。
築室種樹 劉攽
築室非我鄉，種樹非我廬。未嘗三年淹，勞力豈不虛。遠嘉叔孫子，去故情若初。此意人不知，嗟哉賢大夫。
和王絢道贈高七植竹 劉攽
人言植物中，唯竹類有德。虛心道所存，外勁禮自飾。風霜不改陰，一何金玉色。丘澤無變根，還如古人直。繁花豈無實，所待鵷鸞食。卑枝亦可栖，不許鴟鳶息。爲君裁管籥，於此諧金石。爲君度短長，於此齊尋尺。濟川倚巨檝，扶老杖輕策。大厦莞簟安，射侯弓矢力。乃知天材美，固待君子識。飽聞崑崙秀，盛說瀟湘碧。豈曰生不遷，念當厚封植。惟君傲聲利，心遠地更僻。擇交獨此君，開徑如三益。清風共忘言，明月爲莫逆。還當掃塵榻，會待遺名客。
涉伊水宿寶應寺 劉攽
日夕車馬煩，路絕臨清伊。雲光與水色，極望相逶迤。飲馬清泠泉，凉風吹人衣。白石可歷數，遊鱼仍俯窺。淺瀨乍褰裳，榜舟亦遲遲。古木號亂蟬，白鳥時獨飛。上方兩高閣，向水雙朱扉。迢迢際煙霞，安得青雲梯。暝投中峰宿，四山凝夕霏。鐘鳴衆禽寂，孤燈明翠微。
彈烏 劉攽
夷羿射赤日，霍然落天衢。獨成萬世名，皆曰摧九烏。逼仄慨時俗，臂射妨四禺。誰能鶵鷇間，計校死與枯。孰謂黨頻頻，莫黑相爲徒。何用知雌雄，攫肉爭歡呼。控弦非百鈞，投丸匪明珠。棄捐不俟時，詎比墉隼誅。矯翼似知機，回空如改圖。但使庭戶清，何必殘爾軀。念無網羅禍，寧當怨除驅。吾廬正深沈，嘉木多桐梧。萋萋映朝陽，會待鸞鵷鶵。
雪中退朝與諸同舍登秘閣 劉攽
密雪晦空曲，天作白玉京。都城百萬家，漠漠浮雲生。束带聽鳴鷄，謁帝開承明。脫身塵埃外，自覺肌骨輕。歸從諸仙子，笑語來蓬瀛。仰望策府高，天祿鬰崢嶸。步登雲蜺表，俯視朝日晴。寒門杳無涯，珠宮聯五城。珍木比後凋，冥鴻亦同聲。還因閶闔風，共此夷曠情。
清漣閣 劉攽
平湖侵危臺，天水相競入。縈迴古嶼間，空闊衆境集。大邦屏東南，開府記百十。勝遊雖日來，面勢忍遺葺。能聲紹豈弟，敏政常暇給。喜聞棟梁新，甫見規模立。橫空眩藻麗，構迥愁嶪岌。居然心意會，似匪人謀及。草樹亦增華，神明非舊習。青凝夕霏翠，冷激迴風濕。去鳥指暝飛，潛鱗視幽蟄。達生貴夷曠，外物辭妄執。皋壤正欣然，蒼波仍可挹。雖云吏隠最，世復登賢急。徒使棠樹詩，千秋意相襲。
歲寒谷  其一 劉攽
高松含悲風，綠竹带凝雪。碧落翻怒濤，深崖墮寒月。蕭條非人境，合沓隠城闕。爽氣露草木，精神立毛髮。初無隠居迹，似爲吾人發。世事誰得捐，相從理營窟。
歲寒谷  其二 劉攽
長松過千尺，好餘萬丈材。上有積雪翻，下有清風來。四時景常好，六月凍不開。何事吹燕律，獨令陽氣迴。
過開元寺 劉攽
晨霜聳喬木，初日明廣庭。俯巢鳥鵲馴，步徑莓苔青。即心百慮擾，造境衆獨醒。安禪到無悶，看畫匝已經。梵音騰潮波，幡影垂流星。天花雨貝葉，帝樂飄鳴鈴。勝緣此邂逅，法界俱清泠。世喧暫回首，但覺塵冥冥。
久旱 劉攽
山城带嵩高，常候嵩高雲。雲興似焚柴，雨注如翻盆。田萊數百里，下澤猶平原。雖有耕鑿勤，不如霢霂恩。哀此民生微，所頼芻狗仁。乃知丘陵外，獨有五岳尊。今春苦淫霖，宿麥纔廑存。過夏乃不雨，窮秋氣如燔。象龍杳無藝，巫鼓空屢奔。豆苗落爲萁，藜莠乘冬溫。黔首困粒食，或有茹草根。賣牛供租賦，不忍聞此言。此事亦神羞，誰能叫其閽。登高望連峰，正見朝煙昏。
寄題漢中三亭 劉攽
梁山屏西南，漢水相縈带。古惟千騎居，今亦一都會。守邦多偉人，按節森大旆。治聲我家貧，能事斯亭最。蒼峰上盤雲，清川近瀉瀨。隅分地俱勝，鼎搆勢爭大。扶危新棟梁，增舊加粉繪。功成人不勞，事得文無害。長塗擁行輈，高宴羅羽蓋。開筵攬錦繡，勸客喧竽籟。陪遊慚望回，請賦嗟自鄶。安得凌風翰，徑厲褒斜外。
養生 劉攽
世自不乏我，我亦安慕時。形骸與軒冕，冉冉相背馳。守約道可學，戰勝心自知。雖無一朝樂，亦免終身悲。
崑山 劉攽
茲山本無玉，而有崑丘名。若人東南秀，遂馳終古聲。藍田亦若初，荆山高不傾。嗟嗟九原骨，千年不重生。
正月四日燕飲江氏 劉攽
獻歲發春陽，青煒煥城邑。羣公三朝暇，冠蓋如雲集。主人高陽老，饌客素豐給。開門陳壺觴，從使來者入。春盤具柔蔬，香稻進玉粒。高談劇傾波，縱飲甚啜汁。戰棋效軍實，度曲儷風什。歡窮罍不空，顧惜馳景急。東風卷初雨，泱漭天地濕。震雷動龍蛇，稍復離幽蟄。而我獨何爲，無聞既三十。人生行樂爾，身外非所及。
五行王相詩 劉攽
長生不我欺，幼學每自堅。沐浴蕙蘭芳，呼吸朝霞鮮。冠带謁紫皇，左右賓列仙。臨官太清上，拜賜玉案前。帝王固陳迹，聖智不足甄。衰容了成稚，白髮倏更玄。病笑留侯晚，妙許成子賢。死者不復作，塵埃殊可憐。墓隧侵人居，海水爲桑田。絕迹自此遠，飄颻周九天。胎化兩珍禽，羽翼爲我先。養志幸有成，眷言慚自然。
自蔡河至陳州 劉攽
舟行過林樾，密樹相排擠。仰視青冥天，飛鳥猶不移。臨流方浩嘆，照水分鬢眉。三十有二毛，中腸默興悲。
除日得王深甫書因寄 劉攽
除日令休吏，官曹停簿按。深居念馳光，忽忽自興嘆。七十稱壽翁，我今已過半。時命豈不知，胡爲此羈宦。况茲山野性，放蕩破崖岸。應接人事間，何時無謗訕。屢誦小雅章，懼爲朋友怨。忽傳故人書，遠道情不問。上言久別離，下有加餐飯。贈我新詩謠，金碧光凌亂。鵷鸞不鎩翮，龍虎謝鞿絆。乃知鞲上鷹，不及蒿下鷃。往事那復追，來今猶可諫。終當潁水濱，躬耕爲爾伴。
之官廬州初至儀真寄原甫 劉攽
家居非不歡，祿仕亦豈急。愧身無所勞，而茲養生給。方剛幸未艾，黽勉冀有立。譾智無遠圖，挈瓶庶云及。聖教非一方，吾愚寧妄執。所慚鷦蝘微，不過枝與粒。悠悠我之思，去去異鄉邑。大江浩東流，客悲莽交集。登船眺洲渚，暝色際日入。鬒變誰昔然，悵焉寄茲什。
將之官清水李廷老來會探韵得光字 劉攽
四十身無聞，忝官省中郎。未嘗學治民，繆假銅墨章。置我所讀書，低心課農桑。况此戎馬間，屬國皆軍羌。隴山一何高，緹羣正相望。聚糧三月過，始厭西路長。故人矜我勞，置酒客滿堂。固知後會艱，慨慷俱畢觴。天弧射狼星，旄頭爛垂光。分我一漢節，繫取穹廬王。
江南曲 劉攽
江南多芙蓉，水綠看最好。輕舟浮江來，白露秋意早。露白秋已晞，游子行未歸。采香欲誰贈，但見群鷗飛。鷗飛不避人，思我平生親。當親而返疏，悵望空水濱。
題歐陽永叔新鑿幽谷泉 劉攽
江南多名山，少有琅琊比。琅琊盛泉石，晚得幽谷美。將非造物者，留以待君子。乃知智且仁，必好山與水。公有高世材，此山共森峙。公有濟物心，此泉共清泚。泉始居地中，隠塞未如此。今爲萬丈流，近自一勺始。東浮滄溟廣，下益松檜喜。奈何公之惠，及更局千里。安得從公居，曲肱偃吾几。安得從公遊，枕石洗吾耳。是非付天壤，塵事如脫屣。當爲谷中叟，肯爲軒冕起。
張六至 劉攽
君居衆人裏，有如珠玉然。世疑假渾沌，我識真神仙。獨抱瀟洒意，不爲勢利牽。少留衡門下，談笑忘吾年。
題園樹 劉攽
看花前日雨，吹葉昨來風。羈旅淹留際，年光瞬息中。今朝雪消後，重見樹梢紅。
先泊龜山夜聞後來者 劉攽
秋雁去極浦，寒星落遠山。太虛混茫外，羣動有無間。中夜數聲櫓，孤舟何處還。
次韵和蘇子瞻贈王仲素寺丞 劉攽
龍虎不受羈，鸞鳳不啄泥。仙人雲濤觀，俗子閭巷迷。念昔喜讀書，五車號輕齎。東瞻識津涯，西顧分町畦。博物辨鼮鼠，誦賦嗤雌蜺。軒冕不克求，舌在徒問妻。世事莫相告，慕虛但攀稽。頼有逍遥篇，爾來頗思齊。道真本微眇，至言乃筌蹄。壹氣中夜存，大方刓角圭。勉從赤松子，定有青雲梯。非若朝市門，强力相排擠。晚友王子喬，如得照水犀。因之喻蘇耽，衰暮毋噬臍。緬思灊天柱，雲白風淒淒。築居留四鄰，與子參杖藜。
次韵和原甫登禪智寺上方院二首  其一 劉攽
訪舊起廢境，賞心如此回。平川似曲沼，崇岡象層臺。前騶經林藪，飛蓋凌崔嵬。漏遲日向永，景照春已來。即事有餘勝，懷古常興哀。寥落江都宮，壯麗安在哉。方昔盛歡娛，寧知名已頹。一咏宜春賦，悵然爲停杯。
次韵和原甫登禪智寺上方院二首  其二 劉攽
夫子信與點，賜也敢望回。遥知成春服，復此登春臺。一水近清淺，衆峰遠崔嵬。林端白雲暝，竹下清風來。谷深鶑徐囀，川迥雁仍哀。賓至賦樂胥，觴行咏康哉。詞鋒與醉墨，餘響若底頹。何以喻珍奇，繁露將玉杯。
次韵和張屯田新年六十九 劉攽
春風數盡九，節物都非舊。幕府省文書，階除減奔走。慵憐啼鳥喚，老藉高花誘。前林通杖屨，小榭勤箕帚。喜逢張公子，七十健少有。解吟長韵詩，不避盈樽酒。囷倉年穀實，鄰里均石斗。樊圃畦隴成，餘力到花柳。長爲子孫主，擊壤歡百口。
人日同弟姪會賈夷叔遊射東園和仲馮以退之弄字韵次用 劉攽
宦情本羈旅，節物猶戲弄。欻見林下風，初開水濱凍。登高舉遺俗，剪綵隨衆用。暄和暢四體，杖履率羣從。觴酒從我來，林塘復君共。捷奕判死生，勁弓嚴縱送。新荑綴高柳，潛穎發枯葑。天空雁相喜，泉潔魚始縱。馳光若漫漫，來事常傯傯。君看飛雲陰，既去不可重。
從劉園至澄心寺 劉攽
春泥稍已熟，鸛鳴天氣新。野竹自有徑，空林不值人。悔將車馬來，鷗鳥未可親。
獻歐陽永叔 劉攽
毛生重九鼎，劇孟雄敵國。布衣未易輕，壯士多感激。遍讀近古書，仰求當時人。膠絃非工聲，直釣良苦辛。舉世無與游，行且三十春。豈乏富貴士，相視猶埃塵。屈指東諸侯，側聞廷中臣。霜毛九皋鶴，絕足大野麟。往者移太常，正氣橫蒼旻。連翩少垂翼，浩蕩俄縱鱗。天衢自茲亨，要路實有津。諫疏必焚草，王言粲如綸。雲霄入顧眄，方牧寧逡巡。豈惟國憂賢，固是材致身。南金一銷鑠，荆玉成緇磷。少留股肱郡，不廢廊廟珍。道悠任逾重，文雄聲益振。指掌五代論，藻鑑盈門賓。信陵虛左乘，程子傾蓋親。意氣已然諾，許與忘舊新。孤劍雖蒯緱，丈夫不羞貧。願言敝緼袍，試託狐貉鄰。往無鮑叔知，那識夷吾仁。毋令箕山客，洗耳茲水瀕。
初冬晨起作四聲詩 平聲 劉攽
霜風吹簾櫳，天高明星晞。鄰雞三號呼，林烏皆驚飛。嚴城開重門，危冠馳輕肥。疏慵徒安眠，隆冬方無依。
初冬晨起作四聲詩 上聲 劉攽
營居依蓬茅，在我頗顯敞。陽暉餘朝溫，野景有遠想。年華無淹停，俛首已古往。全生誰爲賢，偃仰與鞅掌。
初冬晨起作四聲詩 去聲 劉攽
山林何時歸，陋巷似好遯。通衢皆高軒，竟歲謝訊問。行歌聊逍遥，衣敝信命分。殊勝蒙塵埃，勢利强自困。
初冬晨起作四聲詩 入聲 劉攽
開門誰頻來，設榻得逸客。明窗容棋枰，日昃熟藿食。叢蘭香襟裙，雪色覆轍迹。忘形非無緣，拙直獨莫逆。
舟次淮陰寄張郎 劉攽
風波不可測，夷險繫所遇。泊舟淮南岸，始知散千慮。高秋氣蕭爽，日夕稍寒霧。漠漠煙水深，翩翩飛白鷺。值景信所貪，有懷勞反顧。何時見歸艎，嘯吟成一助。
記夢 劉攽
光彩曜白日，笑語凌高風。冥漠分永訣，夢想如暫同。當寐詎知覺，視色旋成空。達性悔不早，百憂坐相攻。
夢楊十七 劉攽
昔游梁宋都，偶與夫子並。爾來各分飛，豈獨歲月永。往事若有亡，魂交幸俄頃。如從杏山宴，坐弄南湖景。置酒腸已開，論詩心爲領。君言此會難，驚悟卧南郢。人生日月內，覺寐誰能省。適心故爲歡，好夢亦所幸。自吾客遐方，塵事久幽屏。乃知逃空虛，終日思咳謦。
張君以六十九作詩自道其康寧余時年五十九感而自咏 劉攽
新年五十九，處事覺陳舊。敲石火難停，下坡日如走。詩書本拙畫，孔老徒善誘。誰爲萬乘器，謬享千金帚。爾來專城居，遲暮亦何有。此邦白髮人，夫子稱祭酒。貧居玩一瓢，健飲輕五斗。愧君十年長，顧已甚蒲柳。方將外形骸，餘事勿掛口。
送汾西高長官 劉攽
堯風遠以深，千載殊未央。寥寥蟋蟀詩，在晉謂之唐。今君試宰邑，正復汾一方。民社非不榮，腰有銅墨章。安得六七十，而非諸侯邦。翳翳桑麻區，雞犬音相望。因俗固易治，學古子所長。勿嗤儉以勤，葛屨從履霜。期年會有成，坐見鳴鳳翔。吾知尹翁歸，治迹由平陽。遠道悵分手，游子懷故鄉。離羣以索居，愧慚參與商。
送陳同年遊固陵 劉攽
送君固陵遊，勿憶炎漢初。天地不中裂，雄傑爭錙銖。追兵下陽夏，百萬風雨俱。鴻溝不可恃，平分知厚誣。叱咤梁齊君，王業成斯須。鬥智不若諼，小信良區區。爾來數千歲，英氣存信書。山川未改舊，壁壘皆丘墟。寄心阮嗣宗，撫掌當踟躕。
汴上二首  其一 劉攽
渾黄下湍流，地勢東南瀉。潛石激陰怒，烈風鎮相假。客行何艱哉，極力無可者。永路未遽央，扁舟安得捨。端思九衢塵，快意堅車馬。
汴上二首  其二 劉攽
客從江湖來，風水畏難測。行行汳渠上，牽挽意不適。驚湍卷前灣，怒浪潛亂石。至柔動必剛，况使相推激。隨波嘆異心，枉道復退尺。顧思掛高帆，勇往逾箭射。行險何足憂，萬事亦天力。
望九華山 劉攽
初行江南道，山水皆可愛。忽見九華峰，瑰奇又堪怪。去之百餘里，青翠若無類。羣山特微茫，屹起視其背。初疑楚人劍，真能倚天外。快意入浮雲，恥令白日晦。又如羣游龍，垂胡飲江瀨。俯仰令人驚，頃刻千萬態。未知灊與霍，何能配嵩岱。得無失其真，吾爲古人悔。山中多良田，泉源得灌溉。頗思藏其間，將家事耕耒。塵氛未决往，暫若觀畫繪。日暮飛鳥還，臨風久儓儗。
晚春登樓 劉攽
川原自不改，春事已疇昔。衆芳生晚綠，遠樹森重碧。流鶑歇復歌，乳燕飛暫息。對酒獨慷慨，惜無同心客。
和謝師厚鴇詩 劉攽
君爲田鴇吟，哀彼田鴇艱。無舌以自鳴，銜恨安所宣。我徵古人詩，得之唐國篇。苞栩何足哀，悲在不得言。君看鶗鴂鳴，衆芳爲不蕃。黔雷詎有知，奮此亦已偏。萬生詎可窮，孰能厭多聞。頗識鳥獸名，從子求諸田。
邾園水閣煎茶 劉攽
溪梅已爛漫，溪水方綠浄。惜春聊插花，愧花還照影。淹留待烹茶，初覺晝日永。
登瓜步魏武廟 劉攽
陰崖不見日，側徑劣容步。鬼神宅冢奧，與物隨繪塑。惟惜飲馬初，想見投鞍處。木落山勢高，潮平洲渚露。
華山隠者圖 劉攽
六王昔崩蕩，秦帝按劍興。虎爭四十年，方隅爲之平。豪氣竟未已，用民如不勝。因河既爲池，起洮復堅城。嘉哉諸老翁，携手西山行。避世往不返，逍遥塵外情。明星備灑掃，巨靈爲友朋。饑食玉井蓮，手携三秀英。世事一朝變，龍蛇復縱橫。石火咸陽焚，蟻聚成皋爭。致身青雲外，顧視不爲驚。萬期乃須臾，安知谷爲陵。爾來見圖畫，真氣猶冥冥。世人但蓬蒿，安知鴻鵠征。桃源迷去路，蓬萊浪知名。異時三峰遊，會當慰平生。
咏史  其一 劉攽
原嘗四公子，養徒各三千。金玉棄如沙，快意當目前。好士要盡心，安知悉英賢。雖非霸王資，豪氣故翩翩。生爲戰國雄，死亦名千年。晉重未反國，曹鄭方接連。靳惜糞土間，不能捐一錢。宗社幾不食，惡名高屬天。山樞刺昭公，死矣悲宛然。如何萬乘邦，徒爲人所憐。
咏史  其二 劉攽
秦兵謀大梁，决河灌夷門。百萬皆爲魚，閭里無一存。不用無忌謀，人人皆有言。天方縱秦毒，蕩滌乾與坤。雖得阿衡佐，誰能救崩奔。政先趣嬴禍，指鹿遂亡秦。翟義爲漢謀，攝省因即真。爲忠豈不難，殺身亦已仁。天道良悠悠，成敗難重陳。不見商山翁，采芝樂全真。羽翼安儲皇，天子不得臣。
晚歸望月 劉攽
落日隠城頭，深林已微暝。相携步明月，詰曲穿繚徑。稍稍歸鳥栖，四風亂鐘磬。
六月七日大熱及曉微雨 劉攽
宿雲晦城闕，曉雨生微凉。綠縟草木潤，清虛塵土香。宇宙暫掃除，胸襟豁軒昂。忽如沉痾去，飄若凌風翔。適物能須幾，執熱每相望。永愧江上翁，終歲浮滄浪。
苦熱登樓 劉攽
高樓亦炎蒸，况乃樓之下。念彼生民微，纍纍盡蝸舍。上天無清風，何以逃永夏。顧余更緼蠖，眇然用悲吒。火流暑當反，日暝天欲夜。我躬且自閱，於此猶閒暇。
秋熱 劉攽
蒸暑淹南國，季秋如長夏。炎凉亂平分，天地錯常化。短日迴朱光，六龍頓其駕。暵似山澤焚，憚我如不暇。反思歲聿暮，却顧旦輒夜。寧忍窺昆蟲，干時事矜詫。
夏夜月中 劉攽
靜夜收衆響，南軒卧虛寂。繁星粲文具，初月懸星璧。流螢急自照，露華重已滴。鬼神頗虛無，觸事生慘戚。兒童戲相驚，庭有玄冠客。夜久待不來，微風動松柏。
苦熱 劉攽
生長自吳會，北遊逾十期。來還遂衰老，衰老何用知。六月江湖間，煩炎若蒸炊。疇昔不憚暑，今者殊畏之。纖絺置如仇，羽扇常自隨。對案不得餐，膾炙成蒺藜。憶我童稚歲，烈日猶奔馳。鬥草出百品，承蜩睨喬枝。磵顔不待濯，流汗始爲嬉。自憐筋力便，豈謂天序移。往聞終南間，盛夏含冰澌。將家就高寒，長與卑濕辭。
酷熱 劉攽
堅冰念陽和，廣莫思柔風。天事有馴致，星火俄復中。飛烏炎千里，羲叔頓六龍。焚林墮翱翔，沸鼎愁噞喁。路傍在家田，傴僂頭白翁。惡木不得息，百畝爲己功。如何富貴人，方借明光宮。
秋熱 劉攽
百里異風土，我行豈蠻越。中星正常象，未與京洛別。肅霜乃溫風，授衣甫絺葛。林蜩沸如羹，芳草香未歇。天令不可推，有時倒生殺。九土皆若然，蒸灼何由豁。憶昔過秦隴，連山看秋雪。陰風鴻雁號，積凍松檜折。驅車渡河洛，反顧尚明滅。大笑咫尺途，居然異寒熱。
次韵以道月中作 劉攽
月從海底出，素景天外來。解道千里共，斯人安在哉。洞庭木葉脫，未央簾幕開。顥氣徹霄漢，炯炯不受埃。羣居笑李白，獨與影裴回。願言常相親，無使手停杯。
和孫少述雪 劉攽
同雲晦天地，浩然自生明。蕭條喬木風，斷續過雁聲。袁公卧深巷，意得神亦清。豈知長沙客，漂泊萬里行。餓隠賤祿仕，乃見終古情。
別黄子溫 劉攽
田園不遇歲，羈旅常苦心。問君長沙客，幾年東武吟。白髮映青春，天涯一相尋。傷弓雙折羽，遲暮多哀音。平原客如市，珠履玳瑁簪。擔簦義何勇，歸袖贏黄金。世事不足道，丈夫多陸沈。何以慰別離，春酒方獻斟。
別王深甫 劉攽
四海不易遇，各自東西人。那知汝潁間，三歲爲比鄰。愛君故清真，有以敦薄鄙。亦作酒客難，調笑鴟夷子。一旬輒携手，曷日不寄聲。相期此胸中，無若平生情。士貧非農商，敢憚抱關役。經術又不如，空愧上書客。飛鴻羈旅懷，流水離別心。長因東南風，一冀子徽音。
與孫巨源蘇子瞻劉莘老廣陵相遇蘇請賦詩爲別各用其字爲韵每篇十韵  其一 劉攽
都城每過從，車馬動逾衆。分飛無此歡，會合杳如夢。薄霜作微寒，淺水未成凍。秋花正爛斑，幽鳥雜清哢。此邦人事稠，南北屢迎送。以茲信宿間，得與數君共。遂將結吾廬，念有用餘俸。稍營負郭田，畢力輸賦貢。百齡欲過半，來日頗自縱。冀君數相存，詩酒尚足用。
與孫巨源蘇子瞻劉莘老廣陵相遇蘇請賦詩爲別各用其字爲韵每篇十韵  其二 劉攽
本爲東方生，避世不避喧。仍慕管夷吾，畏事復畏言。外物不可期，高風難重論。我辭金馬門，君來西掖垣。淮瀕一相見，握手雙淚痕。矜我鬢雪多，歲月何崩奔。默然念既往，所遇皆籠樊。恨不值羽人，拂衣入桃源。腰間銀青綬，車上朱兩轓。專城自不惡，相思徒種萱。
與孫巨源蘇子瞻劉莘老廣陵相遇蘇請賦詩爲別各用其字爲韵每篇十韵  其三 劉攽
因言浙江潮，憶上吳山尖。八月天地空，千里澄圓蟾。海水爲羣飛，迅雷發幽潛。壯士懷惴栗，怯夫竊窺瞻。春風潮水平，青玉開鏡奩。輕舟載花女，翠髮腰纖纖。勝事冠東南，君行獨能兼。吾以狂自名，將老無所嫌。會當從君遊，不計歲月淹。鱠魚必令鮮，釀酒勿使甜。
與孫巨源蘇子瞻劉莘老廣陵相遇蘇請賦詩爲別各用其字爲韵每篇十韵  其四 劉攽
嗷嗷南飛鴻，羽翼何莘莘。哀鳴衡山陽，落影湘水濱。歲晏道路長，雪霜多苦辛。豈無稻粱謀，畢弋如魚鱗。此雁欲誰比，正若羈旅人。古來瘴癘地，常有忠直臣。扁舟慎自將，勿重蛟鼉嗔。鵩鳥惡似鴞，端能伺承塵。東風發衆芳，宿莽熙陽春。雁歸君未歸，悵望汀洲蘋。
季孫肥 劉攽
季孫事顓臾，禍起蕭牆內。秦皇築長城，滅國乃胡亥。蒙公不正諫，地脈豈其罪。戰國尚權謀，阿諛彼何怪。親爲聖人徒，鄙陋曾莫解。龜玉毀櫝中，危顛竟誰頼。鳴鼓詎可攻，菹醢死無悔。
約謝師直出獵師直小疾不行作詩戲之 劉攽
雪後原野空，風高弓矢勁。歲時有陰殺，自古順天令。躍馬徑豐草，呼鷹下空敻。烈火生鼻端，割鮮矧餘興。此亦壯夫樂，不與兒女並。苦無枚叔辨，試起夫子病。
觀獵 劉攽
立冬殺氣凝，清霜會晨朝。滌滌原野空，烈烈荆棘燒。鷹饑肯爲用，馬寒意逾驕。旌旗带林莽，笳吹含風飆。突圍狡獸怒，得雋壯士囂。老狐屈變詐，文雉輸英翹。討伐順天時，未許窮奸妖。翩翩馬上兒，弓箭各在腰。意矜百戰雄，巧鬥更相招。控弦落明月，飛鏑來九霄。雖虐終無傷，爲樂固已饒。晚臨清汝濱，寒水如落潮。揮壺酌美酒，醉歸遺皂貂。
雜咏四首  其一 劉攽
衆樹日改色，凉風下蕭森。喬柯無定枝，存葉非舊陰。白露變凝霜，百芳從此侵。代謝不暫稽，盛衰理相尋。懸蟲自包藏，棄巢絕來禽。徘徊蒼苔地，萬籟成哀音。
雜咏四首  其二 劉攽
短日不能永，月華代揚輝。暝暗來四隅，稍復清影隨。迢迢河漢章，天畢前南箕。簸揚蹇無成，掩兔今亦時。
雜咏四首  其三 劉攽
蒼蒼城隅草，地勢元有在。凉風西北來，摇扤色已壞。天運正消殺，高明彼先罪。安見中國葵，淺智亦足頼。
雜咏四首  其四 劉攽
疾風吼籬端，嘯呼隨叱吸。翻翻走地葉，衮衮强相及。重門忽開扉，蟋蟀如有入。飛蓬自無根，邂逅暫相集。萬生共馮寓，智愚因妄執。區區古今士，陳迹更綴緝。是非竟何常，得一已漏十。歲晏莽無成，白頭抱書泣。
廣陵蔣生死十四年尸猶溫有妻子存嘗有書自遠與其家 劉攽
三徑積荒草，玉棺不上天。初疑青竹葬，有值吳門仙。妻子同脫屣，衣冠如蛻蟬。何年獨鶴歸，悲歌城市遷。
曹司封詩 劉攽
自我勝冠带，日聞鄉黨議。意嫌風俗衰，長老俱喻利。緬懷千歲士，未謂今昔替。果哉曹大夫，高度跨一世。人皆競錐刀，趨走候形勢。强能弋公侯，弱或丐奴婢。而公獨長往，亦豈惡富貴。顧當拯頹波，且以伸吾義。昔在天聖中，太后猶稱制。桓桓諫議公，正色風憲地。王室依老臣，蕭牆屏奸計。一麾竟謫守，褒贈身後事。至今誦遺烈，每雪義士涕。天倫見霜標，粲粲真難弟。大雅貴老成，春秋有凡例。吾將編野史，著述二公志。直清先伯夷，退靜後季次。願爲得者規，不使達者愧。
驟雨 劉攽
山川近淮秀，風雨向秋急。初爲空曠游，頓喜清凉集。鳴蟬斷復續，沙鳥飛還立。平生耽勝事，未暮俱可及。
馳道 劉攽
秦皇侈心極，登眺窮阻修。言從峽中度，復欲滄海遊。車轍去不反，馳道缺每留。君看鼎湖人，尚畏軒轅邱。
樹下 劉攽
百芳與春違，嘉樹成密葉。上枝下相副，朝影暮還接。徐風氣清凉，重露香浥裛。關關變鳴禽，杳杳飛孤蝶。神仙彼何有，靜境我心愜。萬期猶視蔭，寸景疑度劫。何用窺蟠桃，滄溟憚舟楫。
過薦福寺 劉攽
下馬喬樹陰，雪霜寒未晞。重門開相當，廣殿晴日暉。問僧亦何事，荷鋤殊未歸。勞生每多役，向此情依依。
分題李花得香字 劉攽
尋幽興不淺，佳木稍已芳。積雪春未融，明玉仍自香。赤日照未好，會待清月光。念無瓊玖報，聊復進雕觴。
夏雨 劉攽
邑居苦囂塵，洒掃長不給。蕭條一雨餘，草木遍青濕。靜無浮埃生，清有凉風入。愧慚天地功，人力那能及。
馬死答劉先之 劉攽
馬惡憂敗羣，馬死遂徒步。始知惡有用，但愧非善御。未能棄山野，不得事籃輿。猶當謀款段，尚取州里譽。
顧亭林 劉攽
逝者如去水，賢達無復居。朅來顧亭下，但見林木疏。魚鳥樂深淵，風煙迷舊墟。徒幸百世名，歷歷存緒餘。
齊魯 劉攽
齊魯大儒師，專門盛章句。應物非己長，何以責成務。乃其忠孝心，足以事君父。不如商利徒，反道趨詭遇。剝床以及膚，泉貨山嶽聚。賜金稱百斤，封邑成千戶。若無天事變，豈不厚且固。商鞅既誅夷，桑羊亦刀鋸。寄言逢掖人，施施幸安步。
淮上 劉攽
旦起風頗凉，暑薄意彌愜。長淮波浪高，咫尺不得涉。艤舟望連山，青靄亂雲葉。鷗鳥去杳然，空迥晨光接。卧吟新詩句，閒理舊書帖。呼兒飼茭茨，看婦治箱篋。爲非急時者，無事用輕檝。淹留既無悶，何必歌長鋏。
次韵蘇子瞻 劉攽
顧侯磊落人，稱是腰腹偉。不甘封侯相，蔡父誇小史。功名保唾掌，懷寶豈能已。鞅掌人所難，見之心獨喜。鄴中貴史公，秦諺推樗里。一蕢障九州，亦自其名美。金城上方略，萬里可寸紙。頂踵禹墨間，掛冠復遺履。蘇公相知心，乃在湯湯水。抑揚磕然笑，吾心嘲里耳。
次韵孫少述二首  其一 劉攽
蓺苗欲其實，種椒欲其繁。我本正禮家，世人稱二難。學射庾公斯，取友念必端。相與今白首，交通可以完。羨君脫塵垢，顧己羞素餐。聊爲鵬鷃飛，各自天宇寬。一月三寄詩，一詩千百觀。恍若從君遊，君知我心歡。
次韵孫少述二首  其二 劉攽
爲貧始願仕，逢辰叨典州。樸直守故學，遲暮悲舊遊。此邦詩書林，處士原憲儔。怪我何所爲，千騎居上頭。君恩重泰山，未有毫髮酬。遠慚遂初賦，清節第一流。桑榆不相遺，歡笑脫羈愁。
喜王大自固陵歸 劉攽
日月疾過隙，生者猶行客。念君於此中，復久事遠役。歲暮山林閉，天寒雪霜積。歸來道路勤，稍見車馬色。田事未宜緩，春冰行解釋。相從今其時，迨此役車息。
畏途 劉攽
畏途十殺一，昧者已知戒。奔航失維檝，將恐亦同敗。凝冰難長清，甘醴復先壞。桔槔獨知道，俯仰非有罪。
椿下獨坐 劉攽
凱風長羣物，赤日流正陽。幽居似囂煩，嘉樹亦陰凉。偶坐方丈間，吾非厭華堂。愛此真不材，保彼千載長。仰視龍蛇形，屈蟠正蒼蒼。忽疑翠羽葆，何以居我傍。吾聞高蓋人，專寵來百殃。我獨安隠幽，入鳥不亂行。
結廬 劉攽
結廬東城下，適當車馬路。開門閱過客，擾擾不知數。客或爲我歡，客或不我顧。歡我我不驚，去我我不慕。俛仰各異懷，音容暫逢迕。照影清水中，默然不相語。魂交夕夢間，昔昔已復寤。薄厚何從生，善惡非有素。寄語朝市人，知余養生趣。
後浦望水 劉攽
春塘見游魚，芳草宜白鷺。溪流定幾曲，花發應深處。重來畏已迷，堅坐不能去。
奉和寬叔新橋之什 劉攽
昔賢常奪鬲，彼聖猶伐樹。物情喜崎傾，直道每齟齬。况茲渾渾川，翻覆不可據。風波一生憂，忠信多逢怒。陰虹架層雲，雨氣生寒冱。操舟雖云神，失勢嗟已屢。早師漆園學，一悟南華趣。理會定無悶，神全諒何懼。吾道乘桴浮，斯文以筏喻。仰止金玉章，渙然謝煩慮。
晚泊長蘆贈南來鄰船 劉攽
沿遡同一川，風波情豈別。維舟暫相從，銷憂自怡悅。明發南北飛，離懷更秦越。
苦寒 劉攽
不敢怨雲霧，不敢悲雪霜。此是上帝令，所以誅愆陽。不見李與桃，前日胡爲芳。不見蚊與穥，往日胡爲翔。反時固爲妖，徼倖真不祥。但令冷氣除，豈敢虞凍僵。吾道不終窮，君看松與篁。
賞心亭 劉攽
高堂面虛無，水色照羣有。不知歸流永，但見來帆久。蒼翠前後山，起伏龍蛇走。荒蕪六朝舊，獨此存不朽。凉風西北至，蕭颯驚戶牖。秋意倏已高，玄蟬嘒衰柳。主人厚賓客，嘉贈隨所取。爽豁破縈紆，高凉謝塵垢。開筵窮日影，玉斗湛清酒。長歌激梁塵，爛醉頗無負。羈遊屢飄蕩，攀援每遲後。數公傾蓋歡，夙昔故未偶。夜闌天正黑，出戶攬星斗。明發復殊方，行行但回首。
汴渠挂帆 劉攽
翩翩河中舟，一一西上水。彼船力有餘，我船力無幾。力薄日一舍，力壯日百里。遲速詎幾何，推分故爾耳。今晨東南風，帆席頻輕駛。舳艫密相銜，前後略相似。如將平不平，頗復令人喜。因之念時事，冥寞付天理。
寄韓持國 劉攽
帝都冠蓋區，百吏鮮閒暇。學省獨優游，儒冠足休假。臘前辱飛書，雨後果迂駕。遠道靡告勞，心期莫予詐。三年坐窮山，物色多可訝。鶴林失昭師，演門吊兩謝。素交悵傾蓋，陳迹空怛化。孤吟不逢人，默坐常逢夜。朱丹親簿領，蟲旱視禾稼。全人猶罋盎，薄賦兼倓幏。君來慰何多，高論聽雖乍。雄風快披襟，佳境逾啖蔗。從容外形骸，約略陳酒{炙火=肉}。尋芳問名園，臨溪陟累榭。數稱滍陽叟，謂實龐公亞。昔聞固已多，今得逾可詫。龍門走清洛，伊水共東下。舊都富形勢，時卉芬蘭麝。雲峰會深入，芳草正可藉。乘興寧有窮，歸馬何當跨。小官畏繩墨，跼蹐甚韁靶。苟無咫尺書，限此十數舍。舉頭怨鴻鵠，羽翼不我借。終更行有期，屈指計秋夏。
寄王深甫兄弟 劉攽
曹子三敗辱，卞和再刖悲。自古鮮其然，今子何似之。歷塊悮一蹶，千里差毫釐。白璧固有瑕，黄金豈無疵。識君向十年，每嘆時爾遺。天命茲可信，古學滋可疑。上書欲薦君，身賤不得爲。寄君北門詩，相望空所思。
寄王子直  其一 劉攽
三見登賢書，每有千人進。少年盛名聲，高士離幽遁。吾憐王子秀，屢黜曾不近。棲遲困家食，屈首仕州郡。始疑造物意，實於才者吝。寧與朝廷分，不使山野盡。間令特達士，竭力事推引。知音與彙征，千歲名雙振。憶君盛文華，遇事尤精敏。雷電騰火車，波濤駕蛟蜃。譬之逢羿射，所發無不準。固窮當益堅，達生尚無悶。府公樞軸老，治道常坐論。屢聞下榻迎，豈惟虛己問。人生貴意氣，感激多發憤。想見吐胸中，江河出方寸。便當薦書上，累鷙推孤隼。咫尺青冥天，勵翼見翔奮。年華不吾與，二毛倏生鬢。祿仕久益貧，拙謀老仍鈍。干時尚有違，得名諒無分。行當鴻鵠舉，判與麋鹿渾。江魚事鈎罩，吳稻收囷囤。君時據亨衢，寄聲勿招隠。
寄王子直  其二 劉攽
决意千里遊，極當何日歸。終朝仍閉關，室邇人竟違。北風吹長空，弱羽相分飛。我呼君應聞，何意音問希。介者當鮮合，俗士所見非。會知相憶深，不爲輕與肥。
寄王深甫 劉攽
昔居沈邱門，相過不盈里。蓬蒿啟三徑，杖履通彼此。去潁已數年，居常夢湖水。陋巷君所安，所居未宜徙。憶昨春風時，君手種桃李。二年當著花，今秋應結子。同生記五人，次卿今祿仕。餘人皆及冠，誰最飽書史。娟娟懷中兒，長女久生齒。侁侁乳下秀，相繼今有幾。固陵好田園，往歲未疆理。菑畬無廢功，計程萬億秭。曩時豫君謀，家事最綱紀。欲令囊有錢，更使囷餘米。伏臘足自了，衣食常好美。自茲謝俗徒，閉門唯隠几。豈論陶朱公，未慕子貢氏。有志懼難合，到今可誰比。將無尚瓢簞，幸不乏甘旨。南風素輕浮，衆口巧排詆。往聞里中兒，責望多苛禮。君從段干迫，詎免叔孫毀。又聞澤宮射，吾子時見罷。有言厭塵勞，自誓不再起。窮通非異門，出處皆一體。達生知順天，偏智乃私己。怪君未坦然，尚爾交憂喜。昨來赦書下，拔滯先賢士。寧令有道卷，近自吾人始。丈夫龍蛇變，蓋棺事乃已。探穴必得虎，叱梟會勝雉。何能守一方，寂寥事行葦。吾爲諸侯客，正得戎曼鄙。簿書每陳前，弦誦不到耳。時方尚鴻鵠，自愧雜螻螘。匠石悲運斤，郢人怨流徵。非君美無度，孰與裁狂斐。思身若煩酲，淟涊不可洗。彎弓輒墮雁，投竿常獲鯉。寄書非無緣，勿愛繒與紙。
寄王子直 劉攽
王孫意氣壯，文武兩自適。著書輕古人，時論有馬癖。塵埃間何闊，陋巷稀軼迹。西郊秋欲分，風露朝暮積。豈惟弓矢勁，况乃鷹隼擊。何當共馳騁，一見萬夫敵。
寄原甫 劉攽
雞鳴行問津，日昃未得休。高山有懸車，深水時泛舟。二殽避風雨，太華行清秋。旅遊月魄毀，始覺岐路修。緬然望西南，落日荒維陬。應知念行役，天中時倚樓。
寄王掾 劉攽
壯齒行九州，智當任百憂。常慕馬將軍，又憐定遠侯。汩汩州郡役，奔走無停留。朝與簿書期，暮從農夫遊。盡力蒿艾間，令人愧前籌。會計與牛羊，古來悲孔丘。王卿與我同，歲晏方田疇。烏攫道傍肉，貂餘身上裘。西風木葉零，清雨天地秋。歸來共尊酒，歡言役車休。
寄王深甫 劉攽
昔有揚子雲，著書恬勢利。家貧官不達，賓客罕肯至。時復好書者，相從問經義。千載故寥寥，吾人一何似。天凉風雨餘，草樹有秋意。蟬吟燕辭歸，窮士易失志。陋巷可相期，簞瓢固多味。
尋王深甫值其不在歸寄此詩 劉攽
幾日欲出門，適此天和柔。邦人皆異情，我憶從君游。僻居正窮巷，冰水相交流。旁舍代應問，檐鳥聲啁啾。士貧難自高，柴水勞深謀。昂藏塵世間，何異川上鷗。我能乘興來，不能興盡留。清談無由接，竟夕心悠悠。
寄王深甫 劉攽
公綽志不欲，滕薛非所居。黄香脫枳棲，仍集東觀書。艅艎不挹漿，鷹隼非捕魚。狐裘匪負薪，鼎鬲寧柱車。物生各有宜，得志皆自如。違方易故常，操末繆續初。古賢貴相知，末俗隨毀譽。懷君乏羽翰，臨風一躊躇。
之官汝州舟中作寄都下 劉攽
淺智憚遠謀，弱力量所任。進途遠朝廷，退迹違山林。代耕抱微願，儋石安素心。小官慕既往，有道念在今。問津自南郭，治舟遡清潯。鼎鼎去鄉悲，冷冷遊子吟。凌風卷晴綠，喬木庇高陰。黄鳥相喧呼，嘉魚一浮沉。晨昏偶素月，信宿在青岑。所遇多可歡，離念頗用侵。嵯峨天門高，浩蕩瀛海深。髦士相提衡，精義窮幽尋。顧余傾蓋交，問我瑶華音。戒車辱祖道，贈策悵分襟。簡書甫祗畏，僻陋方滯淫。摇懷日三秋，寄情望歸禽。
早春懷都下 劉攽
沈滯幕府官，三見春華換。早聞知命言，豈敢竊自嘆。樗老謝彫刻，鉛鈍繆鎚鍛。幸茲省文書，聊以騎款段。鄉閭越南北，弟姪稍婚冠。藹藹西掖垣，哲兄秉天翰。悠悠思者懷，歷歷念可看。仰視歸飛鴻，何當爲我伴。
瓜步 劉攽
蒼蒼林表山，下惟瓜步水。憶昔魏皇帝，百萬嘗駐此。飲馬江水渾，揚旌朔風起。經營竟無成，嘆咤有遺恥。去去常畏人，閔默垂五紀。大江限南北，天意固偶爾。奈何奸雄才，割據爭虎視。不有神武功，疇能混書軌。吾聞清流戰，王業實基始。樓船蔽空來，天塹才一葦。此時東流波，不足投馬箠。煌煌軒臺威，凜凜向千祀。
寄老菴 劉攽
茲山韞奇勝，四野窮眺覽。近峰擢矛劍，遠巘矗蓮萏。雲霞發光彩，氣候變舒慘。啼禽不能名，秀芳多可攬。招提就丘壑，初地首鉛槧。精廬爛金碧，浄供歡藜糝。佛香晝綿綿，法鼓晨紞紞。林風忽飄摇，天樂隨簸撼。靈泉初發蒙，溫液遂盈坎。異源判炎凉，及物萬塵黕。西南江路永，水墨畫色淡。漚鳥破青冥，帆檣出葭菼。吾人事探討，絕境更平澹。悟真心自知，得雋首獨頷。剪茅地夷爽，築基土强鵾。長松啟門扃，怪石列窊窞。遂初本逍遥，知略貴剛敢。頹齡惜鬢髪，壯節露肝膽。由來抱軒昂，豈復甘黯黮。辭滿異多秩，摻袪嗟不寁。高風故難繼，弱質因自感。磵肩疲負任，勿藥羞是鞓。願言爾爲鄰，寧使我餘憾。即今桑榆景，光翳將就晻。
潼關 劉攽
上有蒼蒼山，下有渾渾流。兩崖類築甬，中道纔容輈。關門密相望，設險非一秋。借問前代人，屈指嬴與劉。乃知伯王功，天險參人謀。百二制六國，一面當諸侯。東慚洛陽薄，北視朝歌羞。時平郡國通，官守輕戈矛。旅程茲出關，悵然爲淹留。
汜水關 劉攽
四山環若屏，土色類堅石。青冥積靄間，古徑漏天隙。虎牢一何險，飛鳥不可歷。狹處乃容車，天形正修白。山行十里盡，路與洪河直。驚波走狂沙，澒洞踏虛壁。寒光著面目，噤枿避劍戟。殷然出地雷，下與千仞鬲。壯哉造化功，置此限南北。乃知巢居民，老死皆異域。帝鴻始舟車，夏禹勤底績。輪蹄日相尋，隘路遂開坼。因緣楚漢交，英雄因智力。殺人何其悲，貽患實自昔。西風卷零雨，昏霧白日匿。泥塗未遽央，客子怨行役。
春日凉榭寄戴大臨 劉攽
老去苦無悰，春還暫真賞。念無俗慮侵，得以山林往。尋幽喜人遠，習靜憎禽響。東風日暄和，觸事全勝尚。
晚步寄徐從道 劉攽
日夕興頗適，逍遥步城隅。連峰蒼翠間，决溝見平湖。鳥去一何逸，白雲與之俱。太虛自無礙，真意寧有拘。春華白藹藹，欣欣動群枯。園畦亦成趣，嫩綠榮寒蔬。思君昨相語，水木西山居。况此天氣新，田野多歡娛。注想已自爾，念歸定何如。
秋園 劉攽
夕陽下西山，反照林杪赤。初驚秋事早，遠見霜葉色。山林得吾心，消散理輕策。翠香襲晚秀，柔紫拾新坼。凉蟬時一聲，栖鳥相斂翼。還歸卧南檐，初月照虛碧。
寄王固子堅時在固陵治田 劉攽
蘇秦六國相，晚被讒慝名。使有東郊田，安得留此聲。古今事可知，達人盡躬耕。多君家事治，竭力從老農。白水負郭田，百頃畝一鍾。耕亦勿鹵莽，耘亦無滅裂。秋成霜滿畦，玉粒勝白雪。我懷沮溺心，早晚從君游。且當學林類，行歌復披裘。
陸瑁養魚池 劉攽
何茲水鄉士，尚復穿池居。寧知湖上龍，不是淵中魚。漪瀾杳無際，綠浄望有餘。寂寞垂竿叟，嘯歌方歲除。
自舒城南至九并並舒河行水竹甚有佳致馬上成五首  其一 劉攽
升曦上南山，千峰雲碧明。晨風激寒水，琴瑟環佩聲。蠶老桑柘空，麥熟黄鸝鳴。浩然田野興，遂爾忘都城。
自舒城南至九并並舒河行水竹甚有佳致馬上成五首  其二 劉攽
高高嘉樹陰，下下修竹林。水光摇日影，人語亂鳥吟。興適盡佳境，有逢皆會心。安知道路傍，前更登嶔岑。
自舒城南至九并並舒河行水竹甚有佳致馬上成五首  其三 劉攽
一溪分百泉，一泉流十家。惡竹莽連雲，古樹橫带沙。魚子戲稻秧，鳬雛唼荇花。信美非故鄉，無由寄生涯。
自舒城南至九并並舒河行水竹甚有佳致馬上成五首  其四 劉攽
溪水轉山曲，杳如天際流。淺瀨不解衣，浮查曰爲舟。惜無同心子，此地聊淹留。但愛溪上兒，蓬頭坐垂鈎。
自舒城南至九并並舒河行水竹甚有佳致馬上成五首  其五 劉攽
南山近仙居，太古餘積雪。陰雲五月寒，松檜爲之折。如何車馬客，塵土倦炎熱。揮手謝世人，吾將與君絕。
自曹還都舟中奉酬子中見寄 劉攽
結束遡都門，歡言瞻上東。宿舂不成裝，徒御殊匆匆。傾城千萬人，髫稚隨老翁。攬袪强我留，路隘馬不通。志微術無多，舉動非材雄。畦隧不知拙，雕朽寧謂工。尚憐畎畝民，欲使衣食充。吏課才第六，名品出下中。豈期此邦人，念我如豳風。竟慚不赫赫，用底書成功。人事非有常，物變何必終。移是趣日新，應諧猶不窮。恥爲堅白辯，判別僻與衷。由是知命來，但覺心源空。思君天材異，汗血流驃驄。定交既非晚，接武崑瀛蓬。歲月使人驚，冠带昔兒童。別離過三秋，會合今復同。新詩思何深，清月醒困蒙。相哀蹇無成，爲客謝諸公。
奉酬孫少述 劉攽
意合非有求，道遠義彌敦。詩書獲我心，將老遂不諼。頹齡若馳波，哀逝稍不存。念君稅馵羈，飲水棲衡門。正容悟失道，已矣將何言。
還家 劉攽
久客常念歸，還家自深願。雖非湖海遊，早已時節變。果臝施於宇，蠨蛸巧相衒。牆根思哀蛩，危棟辭歸燕。貧加鄉閭慕，病益兒女戀。棲遲免路旁，未厭茅屋賤。衡門過凉雨，秋草盈芳甸。耕耘儻及時，筋力自此勸。
雪中檢故書見王深甫書因寄 劉攽
積雪閟窮巷，天寒四岑寂。常時能來人，今茲亦絕迹。探囊理文書，卷軸浩堆積。歲序往不留，其人或成昔。忽如二三子，共此笑言適。我遊皆可人，回也實莫逆。詩句何軒軒，有若風中翼。使我多聞知，令我手不釋。聞君不作官，作官固無益。由來全生士，不以時世激。請問紫芝翁，寧知五鼎食。開門望四野，天地漫無隙。老鷹凍不飛，何由寄消息。
送張七和州判官 劉攽
從仕如博弈，百萬繫一擲。君看大司馬，二十好顔色。與子昔獻賦，共登東堂籍。留滯向十年，尚爲諸侯客。我愚數亦奇，連蹇不自惜。念君復何爲，無乃玄尚白。時平棄奇節，幕府鮮籌畫。譬如塒𡏝間，安用鸞鵠翼。高秋江湖深，莽莽煙水碧。輕舟犯蛟鼉，勉子慎行役。
三女岡 劉攽
吳女飛若煙，茲地留爾名。上有愁雲陰，下有蔓草生。如此粲者何，遺恨若未平。寧無東平樹，靡靡向孤城。
澄心寺後閣彈琴 劉攽
高風動長松，蕭瑟清我心。亦有琴上絃，盡得天外音。試復向城市，餘響終難尋。
首春學省同舍十一人集王彥祖爲主人人賦十韵得河字 劉攽
意遠智無涯，樂少憂常多。浮生共茲理，達士默謂何。歲月如奔車，冰霜變陽和。廢書獨長嘆，倚席仍浩歌。王子家千金，世勳誓山河。勅厨具豐羞，載酒信所過。重簾篩勁風，暖日蘇庭柯。左手持蟹螯，一釂朱顔酡。
養魚 劉攽
知此升斗狹，鱣鱏非所容。安知庖所捐，後不成蛟龍。爲爾釋囚拘，置之清泠中。不有網罟憂，安見拯濟功。掉尾一何歡，餘困猶噞喁。孰云我非魚，正見所樂同。
小雨 劉攽
十日無油雲，一春無奔雷。天事不可知，號令於此頹。疾風生梁棟，宇宙如沈灰。驚霆萬車走，激裂山石開。此聲昔未有，曩意非所猜。况聞波濤音，洶洶千里來。雖無爲霖實，猶得驅黄埃。終憂稻粱枯，所濟蒿與萊。蛟龍樂盤嬉，既往寧復回。茫然怨雲漢，赤日方徘徊。
檢覆郟城旱田示同官及寄河南諸賢 劉攽
昔歲歉無年，今夏仍荐饑。罷民去南畝，賤價捐東菑。籍籍道路間，餓者何纍纍。藜藿不充腸，苶然旄與倪。嗟我祿代耕，每食爲不怡。徒懷仲由志，身賤那得施。屬城上民訟，比牒皆苦詞。奉詔實有無，百聞謝一窺。星言說桑田，行與父老期。觸熱不敢休，重趼寧告疲。郊原赤如赭，秉穗無孑遺。墾藝不可分，四旁生蒺藜。流行誠代有，愚弱豈易欺。附上亦有刑，殘下罪攸司。鄙夫不忍此，告吏咸赦之。庶茲咻噢恩，足以蘇惸嫠。大農急經費，言利析毫釐。二吾猶不足，一切寧謂宜。國僑敏爭承，鄭邑用不危。馮煖焚券書，田氏人若歸。區區二小邦，兩士能若斯。當官在必行，匪石安可移。諸公悉吾友，此志良弗非。當令徇路人，一聽狂者詩。
退朝 劉攽
慮澹事從簡，興發謀豈豫。退朝建禮門，走馬長楸路。陰風脫林槁，朝日破寒霧。簡書亦優遊，賓友慰遲暮。神仙未嘗學，皋壤欣所慕。靜境出自然，勝遊非浪聚。杯觴謀須臾，肴蔌訊無慮。賞音愧聞絃，和歌容執御。
引泉詩睦州龍興觀老君院作 劉攽
上嗣位六載，吾宗刺桐川。余來拜旌戟，詔下之明年。是時春三月，繞郭花蟬聯。嵐盤百萬髻，上插黄金鈿。授以道士館，置榻於東偏。滿院聲碧樹，空堂形老仙。本性樂凝澹，及來更慕玄。焚香禮真像，盥手披靈編。新定山角角，烏龍獨巉然。除非浄晴日，不見蒼崖連。上有拏雲峰，下有噴壑泉。泉分數十派，落處皆琤潺。寒聲入爛醉，聒破西窗眠。支筇起獨尋，只在牆東邊。呼僮具畚鍤，立鑿莓苔穿。灇淙一派墮，練带橫斜牽。亂石拋落落，寒流響濺濺。狂奴七里瀨，縮到疏楹前。跳光潑半散，涌沫飛漩圓。勢束三峽拄，瀉危孤磴懸。會聞瑶池溜，亦灌朱草田。鳬伯弄翠蕊，鸞雛舞丹煙。凌風捩桂舵，隔霧馳犀船。况當玄元家，嘗著道德篇。上善可比水，斯文參五千。精靈若在此，肯惡微波傳。不擬爭滴瀝，還應會淪漣。出門後飛箭，合勢浮青天。必有學真子，鹿冠秋鶴顔。如龍輔余志，日使疏其源。
和原甫鄆州樂郊詩 劉攽
人事有背嚮，勝遊不長絕。聞公樂郊行，慷慨矜歲月。東山翠屏秀，盧水寒玉直。尚有昔來人，借問寧異昔。蔆蕖亂幽芳，梧竹凝茂陰。始知秋意高，詎厭徂歲深。因宜付樂妨，大巧當不爲。島魚皆自歡，賢者能勿違。華堂庇深沉，皋壤極虛曠。清池湛明輝，寒郊無近響。公來會旌旆，公晏盛笳鼓。魯酒若醍醐，齊謳艷巴楚。采芹自胥樂，食葚懷好音。因成池上篇，爲想思歸吟。
劉太尉廟 劉攽
世亂爭鬥繁，廢興不可載。磨滅幾何人，獨茲有餘愛。空同氣雄武，燕薊風慷慨。曾是鞍馬間，而爲治民最。桐鄉舊墟好，峴首遺碑在。歲久梁棟傾，地荒松栝大。古今猶過隙，俛仰成百代。咨嗟畎畝勤，勳業非永賴。
欲雨寄張壁 劉攽
秋事亦已中，江南故炎溽。北風三日雨，正氣還凄肅。身老慮深簡，官閒睡常足。庭陰墮長梧，園芳亂新菊。借書喜未見，釀酒欣初熟。優游諒卒歲，何用恨幽獨。
雨中寄子直 劉攽
繁陰不時解，雨氣如深秋。朝衣始絺葛，暮服乃重裘。天事亟變易，得爲有常不。如何世上士，欲以全自求。行身繩墨間，蹜蹜空白頭。唯君可語此，意豪力且遒。通衢雖泥塗，未至乘扁舟。興發騎馬來，墊巾故風流。
林都官種花 劉攽
休迹異從告，退居乃靡祿。勞心不治人，寓興此嘉木。客來啟荆扉，側砌紛衆綠。名存洛陽品，秀出海南族。理會意必歡，誰能傷局促。時當載酒過，三徑成幽熟。
送邵興宗之丹陽 劉攽
赤日裂石土，萬家如烘爐。君行何事役，似爲貧所驅。埃塵稍去眼，雪景日蕭疏。扁舟乘長風，倏忽遍三吳。六年羈旅倦，一旦誰掃除。慎勿忘回首，浩蕩江山娛。
作假山 劉攽
幽意難具陳，靜境可因就。遠求澗側石，置彼窗中岫。前爲嵩華高，側構衡霍秀。巖崿倏天成，風煙若神授。他時看圖畫，應接頗意究。氣色形似間，人人輕宇宙。嘗聞山林士，既往又不復。此語我知之，衡茅非所陋。
暑行  其一 劉攽
憩馬道傍舍，解衣仍佇立。四檐庇陰凉，蕭蕭風氣入。雖云茅茨陋，枕簟亦自給。已勝鞍馬間，筋力苦倦急。田野歸去來，餘年猶可及。
暑行  其二 劉攽
赤日成畏途，相與逃熱行。中宵寢不安，兩舍鷄初鳴。據鞍寢夢間，墮策忽自驚。官身跨官馬，倦𠙆奈有程。愧負田野翁，安穩眠到明。
傷胡二 劉攽
古人雖千歲，我見如接迹。今人雖比肩，我視猶異域。乃知相知情，心識非貌識。所以識胡君，不得同硯席。今朝滿衣淚，哭君寢門側。
傷逝二首  其一 劉攽
去水不可還，逝者日已疏。悲憂若沈痾，百藥無能除。英英韶華子，夭夭昔同車。令德其芬芬，佩玉聯瓊琚。舟移悼藏壑，天祝嗟愁予。蕙蘭秀不實，徒見荆棘墟。含悽撫衆稚，弔影還室廬。高天杳茫茫，日月空居諸。
傷逝二首  其二 劉攽
我昔曾遠遊，歲晏不得返。又嘗懼而夢，百怪紛亂眼。迨今疑若人，虛實未敢辨。促駕逝將歸，驚呼寤何晚。百年非淹期，愚智俱不滿。彭聃與顔殤，究竟同是短。愁憂浪無端，衷腸若湯涫。
巢父井 劉攽
訪古慕高遠，回首笑流俗。千世得巢父，蕭然慨遺躅。古來知生民，滿腹所願足。何爲讓天下，牛口信爲辱。高風渺不嗣，世態日局促。至今西山翁，恥甘首陽粟。愛此盈尺泉，百尋瑩寒玉。遷陵復改邑，缺甃常湛綠。君懷浮雲志，塵埃茲可浴。君有冰炭憂，清泠相爲沃。長塗接周楚，軒蓋密相續。能令貪夫廉，更使賢士勗。豈如漢陰叟，抱甕傷窘束。我遊阻勝概，長謠慰心曲。
題李白祠 劉攽
舊聞謫仙人，多以我爲似。三生去來今，惟獨變名字。泊舟姑熟溪，風月不如意。舉頭望青山，酌酒聊一醉。漢宮三十六，當時各自貴。昭陽與華清，究竟誰爲愧。奴輩不自省，脫靴更誰避。而令棄賢材，孤負青雲器。
宿蔡口 劉攽
竟日鑑寒水，泊舟復新月。浮光鏡上下，空寂照毫髮。華星湧波際，人語自天末。潛魚躍相聞，去鳥飛漸沒。明生思慮盡，清入心源豁。洗耳事誠非，濯纓情愈闊。
立春 劉攽
歲陰已暗去，春色復潛動。嘉樹欲芳華，歸鴻雜清哢。乾坤自長久，節物厭迎送。濁酒歡我愁，浩歌爲誰縱。古人盡流水，世事皆宵夢。白日少借留，青春亦公共。舉眼向高天，吾謀不能用。
次韵和楊叔恬贈鄭秘丞 劉攽
緯蕭棄明珠，龜手安絣漂。浮生每殊塗，吹萬亦異竅。傳劍不成顯，談舌無與掉。圜冠豈誤身，儒術真寡要。歲時不我與，壯年更稚少。白髮綠鬢多，班班已盈照。安排慕無悶，推命獨孤笑。趨愚甘就迂，遣累稍夷峭。嵯峨天門開，事業寄周召。登賢如弗及，得士故頗料。乃知古猶今，孰有賀隨弔。寸善曾不遺，有功輒先調。驊騮自西極，翠羽出丹徼。黄鐘陋巴歈，文鼎嗤畚篠。况聞邱園秀，得以虛名釣。唯憂有道卷，莫敢後時誚。食苹鹿相呼，在鶴鷄群叫。飯牛歌何哀，築巖貌惟肖。顧予乃迷方，黥劓誰與療。章甫期適越，風帆欲逾嶠。敦敦樂瓢簞，耿耿甚熒燿。聊歡龜曳塗，猶畏犧入廟。同聲邈難期，僻陋常耳剽。逢君獨欣然，夙昔共明詔。屢聞諸侯辟，復見尚書召。奈何竟棲棲，塵土翳光曜。西山悲采薇，鼎食歸洒削。飛將不得封，重侯付嫖姚。新篇一何工，大巧全衆妙。上言道路勤，山海窮聽眺。次述疇昔遊，弁髦迨冠醮。下云厭屢空，藜藿甘咀嚼。英賢困奇蹇，爲善誰復劭。譬如飲洪鍾，偉量乃能釂。鄭公亦全材，大厦方䆗窱。珉瑶謝尺璧，絲管讓清歗。同當鵠翻雲，肯爲魚在𦌒。千里由咫尺，西城始春燒。吾聞天祐賢，柞棫民所燎。胡爲沮溺儔，躬耕老蓬藋。
寄劉道原秘丞 劉攽
君家廬山南，雲水當戶庭。丈人懸安車，鯢齒頭髮青。吏隠粟三釜，繙書十二經。胡然辭羈旅，大江急揚舲。太史司馬公，老成兼典刑。周南嘆留滯，武庫森長扃。叩關起九州，授簡歡真詅。自茲訪都邑，乘興及郊坰。清洛湛寒玉，嵩高環翠屏。宮觀想舊躅，叢祠記遺銘。俗物不挂眼，俚言誰載聽。畢事黄鵠舉，翩然問長亭。念昔始相從，子少予壯齡。定交自傾蓋，結好深鶺鴒。放懷脫羈馵，高論窮杳冥。縱博恣叱梟，極飲常虛瓶。後會十五年，見子雲龍廷。官書職讎校，舊簡同編硎。瓠落無所容，柘彈緣蜻蜓。河梁一分手，南北如漂萍。歲月不肯留，瞬息無暫停。跳丸指飛鳥，急雪看凋蓂。壯懷益漫漫，衰鬢成星星。勞生百年間，所恃七尺形。從衰得老病，詎足稱最靈。而君復何爲，疲苶非康寧。目視亂白黑，奇瘡出潛丁。飲腸日以狹，永夜甘獨醒。南方多奇藥，芝朮餘芳馨。引年亦多術，何必非豨苓。往昔志讀書，苦心過聚螢。期以怪幻聞，豈只辨文鼮。斑白乃自悟，有爲皆濁腥。古來豪傑士，蒲盧祝螟蛉。埋骨蒿艾間，鬼火猶青熒。孰知出宇宙，浩蕩浮滄溟。翳昏照白日，幽蟄驚迅霆。道心不可傳，法語容親聆。懷君意無涯，永望幾涕零。寄書南飛鴻，矯矯雙翅翎。
送楊秘丞 劉攽
結髮仕明世，四十列朝籍。漢庭殊多賢，向子每嘆息。羈旅間何闊，相逢頭已白。車馬故匆匆，復爲北州客。蕭條大河渚，疲瘵空城域。思得愛人長，而君著吏迹。去思常藹然，所居不赫赫。推此化百里，坐當致繁殖。常服子路言，有志千乘國。饑饉師旅餘，可使義且力。由來騁騏驥，歷險始盡識。尚恨此中小，頗復拘繩墨。太平進取難，子雲嘗執戟。金張許史間，無所用奇策。不如課農桑，絃歌樹風績。無由之武城，贈詩慰相憶。
題孫昌齡歸來亭 劉攽
丈人髮如漆，筋力不知老。七十置官歸，時人以爲早。多公逍遥志，所向豁懷抱。雖云容膝安，不減專城好。忘機睨雲水，寓興植芳草。世故不經聽，塵軌從却掃。壯子官瀛洲，濟美擅詞藻。親歡適爲主，家事意承考。古云陶淵明，避俗非達道。息交以絕遊，自處何枯槁。公爲鄉先生，里邑每傾倒。一言可鎮浮，不啻千金寶。宦遊失門戶，駑蹇悲棧皂。祝身得如公，每食心再禱。
江南田家 劉攽
種田江南岸，六月纔樹秧。借問一何晏，再爲霖雨傷。官家不愛農，農貧彌自忙。盡力泥水間，膚甲皆痏瘡。未知秋成期，尚足輸太倉。不如逐商賈，游閒事車航。朝廷雖多賢，正許貲爲郎。
寄題蕭山歲寒堂直己亭 劉攽
我兄昔高第，時論推捷敏。由也政事科，五人實親近。古者邦諸侯，今之縣令尹。試材非不難，善政知所藴。投虛刃若新，利刜鐘已泯。遂馳能者聲，肯作俗士窘。高堂久頹挫，往者嘗隠忍。即事新棟梁，開軒凌隠嶙。後凋拔天材，破的見標準。山川濯襟塵，藥餌紆客軫。嗚呼九州間，勝事豈有盡。向觀松檜姿，稍欲死蒿堇。始知巖穴士，自古須汲引。願賦嘉樹詩，爲公廣招隠。
與亭 劉攽
構亭彼爲誰，高士自相與。與遊皆可人，與言是真語。與醉不獨醒，與歌從和汝。與忘形骸迹，與偕同出處。實與不待求，久與非强許。世塗異冰炭，咫尺或齟齬。開此與者風，寧當轉棄予。
次韵穆父送仲至使北 劉攽
結束大使車，張旜理輕策。八荒已信浮，萬里無直責。由來昆弟歡，庸非一日積。冠带引弓民，長城限疆埸。邊人安晝眠，老不逢鬥格。將帥剽甲兵，褒衣垂韍縌。金繒出王府，百萬載書籍。候館如魚鱗，相望交國客。外門名家駒，長大儼且碩。誦詩三百篇，豈減崔亭伯。斯焉思無邪，群書矧探賾。指掌幽冀州，左右皆阡陌。皇華一何遠，區脫爲我役。前驅弩在覢，郊候抹紅額。天聲暢無外，不必關塞斥。但看書同文，依然具點畫。夷羞珍湩酪，胡舞喧匏革。獵圍得狐兔，割鮮亦奚擇。儒生自古貴，忠信行蠻貊。雖令博望侯，何敢輕逢掖。
西都大內作 劉攽
太紫異垂象，河洛殊出符。卜食綿往祀，宅中雄別都。旋宮千萬門，層城十二衢。佳麗帝王州，爽塏神明區。過位思自飭，檐闕在必趨。琉璃映瓦翼，瑲琅耀金鋪。白日互蔽虧，凉風倏來蘇。仰視制作雄，疑有神物扶。始知壯麗功，不使來世逾。擇材自千章，衒巧非一圖。儻無日新美，何以除規模。西賓尚餘諭，望幸猶踟躕。何當樹翠華，萬玉趨赤塗。
慈孝寺送顧待制次韵和孔舍人 劉攽
丈夫老益壯，鬢毛豈知秋。多君志慷慨，不避千里遊。躍馬過黄河，北視三四州。要官在東序，河圖間天球。古來功名人，未就不肯休。譬如鑿空使，尚致安石榴。况今南畝民，往往東西流。還定安輯之，千倉仍萬輈。
新作西池呈王守 劉攽
清源注長波，縈回十里內。泓澄鑒群物，雜細分毛介。旱歲未嘗減，隆冬方可愛。傳云五龍舊，疑有神物在。惜此去人近，久隨荆棘廢。賞心一朝同，版築四面會。鑿池兩漢集，抗榭群山對。種花漸成蹊，栽竹俄自倍。荷芰入四鄰，鷗鳥盈千輩。鱼遊明鏡中，人語紅塵外。眷茲仁智樂，况乃登臨最。滄浪歡濯纓，藥餌勸飛蓋。訟閒固材勝，神逸自形泰。願言載筆間，屢得從公邁。
泛舟 劉攽
出郭已清思，浮舟暫長嘯。水雲兩涵泳，青翠相照耀。賞心隨值遇，物色相顧召。逍遥忘迴期，頃刻攬衆妙。白鷗亦知機，潛魚不可釣。飛沉信樂然，迴首寄一笑。
和黄節推陪王守泛舟 劉攽
清池堪百畝，珍木多十圍。灌泉昔未盈，移樹今更肥。境豁自心匠，宴游及韶輝。居然坐高齋，不減臨郊扉。青旗貰凍酒，春服成單衣。游人半童叟，好鳥偕鳴飛。彤襜照銀章，賓從相因依。置觴面高軒，密坐羅芳菲。清笳急鳴鼓，紅粧耀遲暉。澄潭止可鑑，畫檝相與揮。曳裾載筆簡，自顧才也微。之子傾蓋賢，賞心諒云稀。長歌善必賡，舊令繁勿違。徒令夕陽暝，不醉終無歸。
舟行 劉攽
川形直如線，川水疾如箭。扁舟急鳴櫓，頃刻異州縣。晤語不及聞，注視目已眩。川后扈予橈，黄鵠莫我先。客行自超越，快意令人羨。寄語幽并兒，勿誇鞍馬便。
題卞大夫西湖所居 劉攽
獻玉晚見售，刺虎有餘勇。宦游四十年，老髮成種種。乘軒非不榮，半刻未爲冗。而有田園歸，末路益光寵。平湖澹空闊，古木俱秀聳。樵斧間漁舟，稻畦連麥隴。田舍易所求，達生厚自奉。晏眠勝飲冰，一笑異將恐。予亦濩落人，不知物外重。賣書問東家，此計行接踵。
重用前韵贈卞大夫 劉攽
辭滿苦不早，獨往始爲勇。聞君湖上田，二頃容五種。力農有休期，雜費寧謂冗。歲事副夙心，素封彌假寵。若人壽者相，眉豪耳秀聳。陶公請息交，林類歌面隴。諸侯非得友，明詔期不奉。叢茂鳥所安，淵深魚勿恐。由來浮雲志，九鼎未加重。胡爲突不黔，憔悴摩頂踵。
江行 劉攽
移舟次北渚，風水亦有說。隠几見群山，昂頭看新月。田舍煙微茫，江船火明滅。夕陽歸鳥盡，入夜人語絕。勞生間憂虞，各自有怡悅。趣取一時歡，誰能問蠻越。
題劉羲叟著作澤州園亭 劉攽
王屋連太行，重關束其左。自古悲摧輪，多君識高卧。鑿泉深百尺，養竹成萬个。詩書滿高屋，談笑驚四座。人常求贏餘，世每敝名貨。看君逍遥風，陶阮不遠過。
次韵 劉攽
落泉無時休，洩雲常自還。居然萬峰秀，共此亭戶間。擘華力何壯，鑿隴巧已艱。造幽非近規，會心寧愧顔。朝扉面蒼蒼，夜枕聽潺潺。蒔以松桂藂，葱翠皆可攀。長歌發真賞，錦繡先斕斑。座客齊起予，清玉聯玦環。夙齡慕遠遊，未能遍人寰。學仙理茫昧，遁俗事間關。風波天一隅，不到三神山。終當振衣往，對境聊自閒。
賀吳九 劉攽
儒術喜迂闊，學官每留滯。君侯誠百一，才智兩自異。新書三十章，慷慨天下事。每聞一篇奏，左右稱萬歲。峨峨蓬萊山，冊府上帝秘。紬書必英才，念子方歷試。前此三數公，致身自容易。心知青雲路，已識翰飛地。豈獨鉛槧間，是正瓊瑶字。顧念傾蓋交，寂寞彈冠意。
盆池 劉攽
覆杯坳堂上，兒戲種蓮芰。自憐守甔石，及物功已細。蟲魚共涵泳，蘋萍生自恣。清澄照毛髮，列宿鎮三四。炎風久無雨，淮海日騰沸。豈不潛蛟龍，莫肯救憔悴。惜哉萬里波，貽此升斗愧。人當問能否，何必嫌小器。
贈黄安期推官 劉攽
退之謫陽山，始得區生喜。其後遷揭陽，頗復稱趙子。窮荒非人境，瘴海絕涯涘。親識久去眼，此言不到耳。所歡誠易爲，未必盡洵美。諭如逃虛空，聞人足音爾。我來衡山陽，情况本異此。一意等萬殊，何嘗分遠邇。四海皆兄弟，蠻貊固州里。而於擇友間，頗戒不如己。乃得黄夫子，風韵淡如水。爲學本之性，言文貫於理。遺我累幅書，磊落字盈紙。不詭亦不矯，不華仍不俚。胡爲連城珍，韞藏匵與匭。賞心一何快，區趙非所擬。昔我在朝廷，嘗得二三士。聲名未振發，自任以爲恥。于今復何能，有志而已矣。譬將助飛遷，身方在泥滓。作詩寫吾心，詞殫意未已。
同韓持國遊五嶽觀時原甫暨諸公先在因寄江鄰幾梅聖俞 劉攽
簡服車馬輕，出郭塵埃遠。况茲偶同好，慵惰重推挽。壽宮如屯雲，重門謹關鍵。五城十二樓，瑶池芙蓉苑。境深日遲永，天近春纖婉。異花秀燁燁，弱柳垂宛宛。初從鈞天遊，列帝皆龍衮。俗骨已屢驚，凌虛翻自忖。却逢桃源客，笑語何繾綣。尚留樵叟棋，競勸胡麻飯。金醴泛餘杯，芝英餌豐本。平生此遊勝，餘恨相知晚。重來恐已迷，盡興仍忘返。群公謫神仙，吏隠亦肥遯。尚平夙昔志，讀易明益損。寧知五嶽期，不待越崖巘。何當謝羈束，相與同息偃。
夏夜露坐 劉攽
林卧霄露清，仰觀衆星暉。上天垂光彩，樓觀何參差。閣道絕銀漢，華蓋臨紫微。凝神雲霓表，忽與汗漫期。整衣閶闔門，濯足牛女磯。酌酒援北斗，鼓箑招南箕。極意謝囂煩，塵世良喧卑。
雨後 劉攽
雨後炎氛減，空堂起清凉。蕭蕭野風聲，淡淡孤月光。晚睡夢亦短，常苦秋夜長。停燈覽群書，坐以待未央。鷄犬互爭栖，鄰里舂黄粱。中夜寂無喧，蟋蟀鳴我傍。
送福州范文學兼寄張宜 劉攽
山林忍長饑，君門不易入。今時行路難，自古志士泣。范生岷峨秀，學古名字立。流沙萬里駒，未恨晚羈縶。一命吏甌越，扁舟去鄉邑。文學亦備員，海禺更卑濕。揚帆下三峽，南斗安可挹。問津頗浩蕩，蹈險實蹇澀。吾聞養賢俊，不但糠籺給。乃知黄金臺，始隗衆士集。送行勿惆悵，人壽期七十。古來功名士，白髮亦可及。因君謝張老，青紫未易拾。且當黄鵠舉，不爾玄蛇蟄。
送孫巨源 劉攽
衰老不擇交，傾懷未嘗悔。非吾相知心，亦有中獲罪。誰能若楸柏，雪霜不變改。自念孤劍心，炯然鎮長在。識君始恨晚，及此將十載。相與忘形骸，依然見樂愷。翔鳳刷羽儀，天真輝文彩。清泉濬長源，濫觴已自倍。乘間輒相過，慰我胸傀礧。使我意軒昂，脫我中心痗。今君官南州，揚帆盡淮海。腰綬盤青緺，兒衣間繒綵。蘭羞當及時，倚門方有待。一值歸飛鴻，寄聲尚無怠。
登城望山 劉攽
城隅見連山，蒼翠橫座中。白雲卷霄漢，千疊張屏風。此地有佳致，望望情不窮。忽如出塵寰，相對前後峰。古牆有石色，草樹仍蒙籠。樵隠事不一，養痾方易容。
同謝二兄弟游城南王氏園坐竹中水上 劉攽
昧旦從吏役，中昃既休閒。慨然田野興，策馬從近關。謝公雖朝裾，雅意存東山。相期物外游，待我季孟間。晴陽煦烟郊，藹藹春氣還。南溪已浮冰，亂石聲潺潺。意得境彌好，形勞心詎艱。名園得暫息，奇樹多可攀。去水貫林竹，脩篁夾澄灣。波光龍蛇行，微風鳴佩環。窄徑偶深入，交柯存勿刪。並流一長嘯，照影清心顔。勝事豈有盡，向此同蒯菅。發興自我輩，忽如遠塵寰。嚴城迫歸鞅，夕陽稍朱殷。後游期不忘，秀卉春斕斑。
潁州始居 劉攽
伐樹聖不憂，奪鬲賢不羞。士生志四海，外物非預謀。乘流既孤逝，擇廕方暫休。俱非田園歸，而愧鄉黨投。卜室遠人境，開門面良疇。車馬寂不喧，水火仍易求。主人邦之良，高義逾九秋。傾蓋仍舊交，食薇亦願留。如何干旄詩，千載令更酬。
春葺所居 劉攽
貧賤智不遠，終年謀一身。北堂甫成冬，西軒已送春。開窗納清風，掃地祛凝塵。今是覺昨非，會意成日新。一悟蓬蓽興，寄言當世人。時事亦寒暑，無爲迷舊津。
寄傅推官堯俞 劉攽
三川帝王宅，二周冠蓋都。上公釐德化，多士盛中區。是年詔有司，使獻賢能書。傳納事匪易，吾與夫子俱。率馬仰騏驥，治玉慚礛䃴。同舟共艱難，傾蓋聊歡娛。浮雲儼高冠，白雪紛長裾。馳辭若波濤，掌握皆明珠。詆訶詎敢然，倚辦實有須。從子驂之靳，相與步驟趨。棘圍似南宮，大暑臨通衢。不遺老成人，頗多君子儒。丞相顧而嘆，里閭共稱譽。狂士或妄談，衆人皆揶揄。至今頗自矜，快意勝過屠。不言世所無，請問誰弗如。微官苦繩墨，離別天一隅。向風願相從，不及單飛鳬。雲中多賓鴻，河中多鯉魚。契闊誠未忘，寄聲當勿疏。
和原甫同諸公飲郇公園 劉攽
車馬何籍籍，相從城南陌。大第鏁名園，朱閎間素壁。即事覽勝槩，撫舊嘆陳迹。零落歸山丘，慨吒西州客。春風幾時還，顧盼生顔色。雜英綴初紅，宿荑吐新碧。故池無還波，喬樹實自昔。賞心及茲辰，緬想締構力。十千置尊酒，玉斗雪霜白。飲醉半歡哀，浩歌懷感激。天地亦旅人，川谷故變易。歡娛瞥過目，百年猶暫覿。即令西馳暉，稍復向禺昃。我輩不盡興，將爲後時惜。
潁州和永叔 劉攽
羈鳥能擇木，游魚知赴淵。飛沈豈異志，行止私自憐。玩世本無術，辟人庸得賢。卜居幸樂國，負郭依良田。心與地俱遠，我徒共熙然。生涯亦何有，聊以忘吾年。
送謝大城南還遊集禧觀寄謝大得箕字 劉攽
驟雨墮河漢，烈風振南箕。秋陰變蕭爽，重此田野期。森木蔽嚴籞，交流會清池。幽鷺起豐草，鳴蟬嘒喬枝。客車忽已遠，樽酒難重持。誰令語言適，冞作別後思。夕霽歸馬輕，叩戶仙真祠。羽人披衣笑，官殿凉參差。黄鵠自飛來，青竹方可騎。相從豈無術，望君隔前陂。
書懷 劉攽
幼學慕高遠，讀書不求解。志爲逍遥遊，恥以聲名賣。寧從子桑簡，不願伯夷隘。未常憂瓠落，豈復顧機械。遯時良無悶，涉俗適得怪。但使心休休，那論行夬夬。世塗劇坎穽，人理甚蜂蠆。低顔費將迎，非意成睚眦。鐵冠喜彈畫，法吏樂罥絓。洗濯出瘢痍，丹青恣描畫。抗言畏不傷，奉職謂匪懈。指擿本無瑕，銷鑠緣鼓韛。群嬉更嘯呼，鬥巧逾狡獪。抵巇加捷翻，取必期稱快。上恩初優假，一眚猶縱解。雖蒙三面寬，未免六翮鎩。全生愧液樠，有道羨瘖瞶。失馬未必悲，墮甑何足喟。后皇物群生，大塊爲之噫。在盈或時虧，有支那可壞。行葦無踐履，甘棠勿翦拜。猶將采葑菲，詎有棄菅蒯。寧當置韶濩，始欲薦任韎。厭飫椒與蘭，玩惜饐而餲。宿名守枯槁，知命遺芥蒂。猖狂蹈大方，屈服嗌若喝。腰舟雖云慎，吹虀亦已憊。既往誠無追，有來當自戒。蕭蕭鬢毛改，杳杳歲月邁。愚謀向千失，晚悟猶一灑。龜手世絣絖，支離保鍼茝。鬻渡學操舟，閉肆從問卦。念皆賢者爲，亟聞古人話。有田倚江湖，往歲成畝澮。還歸豈無圖，緒業頗未敗。采菰仍得魚，種榆因及薤。小屋蔽蓬茅，大囷輸精稗。逢迎具壺漿，稱貸償私債。暑從泉流濯，寒有檐日曬。何苦事明經，區區矜地芥。
剝棗 劉攽
棗下人不行，四旁生蒺藜。秋來見成實，粲粲青紅垂。敲樹落碧瓦，濺石投赤磯。紛紛競口實，聊混兒女爲。樹上已空枝，樹下亦有蹊。人事但如此，桃李真自欺。
赤甲競渡 劉攽
古潭蒼蒼照毛髮，龍藏水心波色活。風雷如在石壁下，有時雲雨何倉卒。今年天旱百昌死，神物亦恐俱埋沒。南人厭龍抱珠睡，駢舟伐鼓探龍窟。皆言龍驚當上天，九河翻雨石湧泉。君不見朝來積水上，魚鼈死盡龍安眠。
酴醿軒雨中 劉攽
積雪猶殘雨復新，正朝日晦只逡巡。浮雲未省見白日，細草何事知青春。杖藜苦恨泥污客，解衣生憎寒著人。遷鶑來燕勢未可，天意靳靳留芳辰。
在郡作 劉攽
朱門深沈十二戟，高槐蔽庭有佳色。今時督府雄漢魏，魯國太山四千石。讀書作文五十年，齒牙脫落頭半白。平生心事竟何許，衮衮簿書爲報國。吾衰不復夢周公，聞道家丘居在東。垂老纔爲少司寇，殺一正卯那爲功。詩書誤身既可信，却憶扛鼎之重瞳。宰割山河一何壯，指麾天地如回風。背關懷楚更齷齪，沐猴而冠塗遂窮。區區諸老爲城守，頭臚曉入旌旗紅。魯人之皋乃自昔，猶復絃歌一畝宮。聖賢萬事盡有命，世人何用誇材雄。府丞久吏掾史健，時雨霑足年穀豐。深居閉閤不復出，曲肱甘寢日正中。昔聞汲黯淮陽亦如此，乃不及舞文巧詆爲詐忠。
楊之美彈棋局歌 劉攽
漢皇初厭蹙鞠勞，侍臣始作彈棋戲。東方諸公盛得名，魏文以來稱絕技。後宮粧奩乃可爲，客著葛巾尤更奇。誰令朱墨異貴賤，百世紛紛無已時。君從何處得此局，石理溫華瑩寒玉。山形四隤澗谷深，別將望秦森在目。少年博戲日益新，古事不復傳今人。君能興此亦先覺，辟雍老儒悲絕學。
過王氏弟兄 劉攽
出城問窮僻，負郭正瀟灑。主人著書長閉關，嘉樹當門宜繫馬。下馬上堂還讀書，新詩古琴雙起予。昏鴉棲雞欲斂翼，興盡將去猶須臾。徒見城中軒冕客，不如吾人一逢掖。安得茅茨同里居，子在東阡我南陌。
和陸子履魚膠亦名阿膠可以羽箭又宜婦人貼花鈿 劉攽
漢家金繒撫絕域，遠夷畏威亦懷德。南琛北珍不自惜，譯官賈人多未識。此膠出從遼水魚，居人釣魚取專車。秋風時節候可折，白羽鋪綴隨呵噓。赤車使者來穹廬，並鞶玉玦通函書。黄河之清那可竢，美人紅袖應時須。丈夫辛勤萬里外，少婦深閨苦凝待。京兆眉憮傳長安，翠鈿彩飾令人愛。鳳凰得髓麟取角，將來續弦弦不覺。更嗟珍物空傳名，欲倩張騫問方朔。
昭君怨戲贈 劉攽
武皇聽歌長太息，傾城不難難絕色。連娟脩嫮果自得，三十六宮寵無敵。君不見孝宣既沒王業衰，優游時事牽文辭。延壽丹青最叵信，無鹽侍側捐毛施。此時昭君去宮掖，邊風侵肌雪滿磧。穹廬旃牆燒𤑺蠡，琵琶怨思胡笳悲。猶憐敵情不消歇，子孫累世稱閼氏。傳聞漢宮翻可愁，紈扇綠衣長信秋。燕啄皇孫兩悽惻，當時無事成深仇。覆杯反水難再收，深淵瞬息爲高丘。塵沙蕭條猛虎塞，邊民獨記和親侯。
春日 劉攽
春波淫淫泉脈清，揵菑作擔芳草生。女桑柔弱欲動色，落枝投斧聲敲鏗。山前一雨杏花白，布穀來往相和鳴。鞦韆繫樹徑路熟，童稚翁嫗歡逢迎。田家此樂世豈知，人生所急食與衣。計謀雖拙日有效，筋力無餘身得爲。
幽州圖 劉攽
鄙夫平居常嘆息，薊門幽都皆絕域。安得猛士守北方，力排敵人復禹績。田生手携朔漠圖，丹書萬里之强胡。掛圖高堂素壁上，壯或陰山來坐隅。長城迢迢屬滄海，古塞歷歷生黄榆。縱橫指顧皆舊物，撫事慨時驚呼。太平壯士多虛死，念君避胡來萬里。九關深沉虎豹惡，布衣何由說天子。卷圖還君意黯然，咄嗟世事非余恥。
送王仲素寺丞歸灊山 劉攽
灊山隠居七十四，紺瞳綠髮初謝事。腹中靈液變丹砂，江山幽居連福地。彭城爲我駐三日，明月滿船同一醉。丹青細字口傳訣，顧我沉迷真棄耳。來年四十髮蒼蒼，始欲求方救憔悴。他年若訪灊山居，慎勿逃人改名字。
汲潁水 劉攽
城中鑿井非不深，苦泉欲飲先煩心。天生潁水似碧玉，盛夏一酌逾千金。野童絜壺不盈斗，清能照眉甘適口。未曾一飯過閭里，猶以空瓶累川后。
次韵范內翰西圻老人詩 劉攽
大行宮車千乘强，翠華晚駕煙蒼蒼。龍髯墮地長秋草，白雲悠悠飛帝鄉。先驅軼出塞門外，天宇寥廓初無傍。凄風疾雨走道路，萬靈奔走誰非常。漢家德澤遍四海，戎夷執紼虛邊疆。翾飛啄息願效死，以彼壤穴皆容光。詞臣宗功筆力壯，感激顧遇思揄揚。周宣中興在雲漢，武皇最著惟宣防。道旁老翁話舊事，面目黧黑情摧傷。賜縑如雪身獨得，無衣自幸方同裳。桑田變海不可測，慟哭白日悲風長。君不見封禪之君皆不死，豈以衣冠之葬疑軒皇。
和蘇子瞻韵爲石蒼舒題 劉攽
長安材豪雄五都，五陵意氣誰能除。作人不入游俠窟，寓興聊從草隸書。崩崖壞山出衆寶，石刻鼎鑄周秦餘。江東諸家擅逸氣，宜官鍾蔡幾不如。騰龍翥鳳動光彩，淥池滉漾華芙蕖。石生臨書得微妙，神凝意會下筆初。濃纖巧緻若出一，老庖利刃投空虛。人間流傳不得辨，錦囊玉軸爭貯儲。以茲得名號醉墨，聊取勝事題精廬。豈與西山少年輩，射獵狐兔夸里閭。杜陵詩仙有祖風，筆灑雲霧揮瓊琚。我今才薄厭數語，勉力和歌慚起予。
傅堯俞草堂歌 劉攽
漢朝名臣有傅伯，諫諍由來犯顔色。蘭臺下筆不自休，義陽封侯勇無敵。石渠昨者承明直，虎符今爲二千石。邀我請賦草堂詩，草堂欲歸那可得。太行之上無高山，濟水之外無清源。聞君築居山水際，清高正爲君家言。上有無心之雲出幽谷，下有勁節之竹森寒玉。四鄰空地猶幾許，容我東西一茅屋。
虎子 劉攽
秦山十月朔風起，寒巖蕭蕭虎携子。樵蘇繞山不敢採，赤豹黄羆相向死。關西少年勇似飛，白羽利鏃黄金機。解胸陷脰心應手，功名一决何辭危。坐皮食肉已自快，况復猛毅充提携。雄姿英氣實少並，不堪籠檻長羈縻。至今求食每摇尾，摧剛遠害誠其宜。君勿愛澤麋山鹿大如馬，牙角雖具無能爲。阨窮隠約豈足諱，曾見白額跳踉時。
和李公擇題相國寺壞壁山水歌 劉攽
蒼山本自千萬丈，怪爾斷落盈尺中。枯松挂崖正矯矯，白雲出谷方溶溶。憶昨高秋十日雨，百川湧溢騰蛟龍。丹青壞劫不可駐，金碧拂地俱成空。人間流落萬餘一，掇拾補綴幾無從。當時畫手合衆妙，得此誠是第一工。松陰行人何草草，禿幘小蓋馬色驄。長塗未竟不得息，嘯歌正爾來悲風。巨靈擘華疏黄河，夸娥移山開漢東。海波芥子互出沒，大雄遊戲神與通。我今與君未嘗覺，指視壁畫將無同。新詩飄飄脫俗格，得閒會復來從容。
空同 劉攽
汝山不高鮮喬木，汝水不深無巨舟。荒草連天荆棘壯，土脈疏緩多廢疇。三年力耕食不飽，一時不雨人相憂。負薪代炭集市井，耳聾眼瞑垂白頭。土風薄陋趨向狹，一金之子稱良謀。百年人物可料數，里閭未見興公侯。君不見廣成昔從空同居，猗玕亦云隠商餘。千年兩士炯若日，希世之才安可誣。
畫龍 劉攽
南人謁雨爭圖龍，畫師放筆爲老雄。煙雲滿壁奪晝色，雷電應手生狂風。觀者皆驚牙爪動，攫拏意似翻長空。吾疑奮迅出戶牖，何事經時留此中。共言葉公初好畫，當時亦有神龍下。天意爲霖非爾能，世俗慕真聊事假。
冬 劉攽
蜂房割蜜留度年，中林置罝長擊鮮。朔風吹空塞北戶，束薪明暖初無煙。缺籬補疏已乍密，敗屋鬋茅元自堅。官租事空不復出，積雪塞徑長晝眠。田家此樂不知老，兒孫滿前俱壽考。世俗榮名多變更，不似田翁一生好。
蘇子瞻家畫松圖歌 劉攽
君家圖畫皆所見，近得此松尤可羨。根蟠平石蹙蛟螭，幹出青冥起雷電。樛枝橫斜復幾尺，綠葉茸茸鋪繡綫。空堂深沈白日寒，謖謖似有風吹面。此圖翦裂人不知，塵外分張數流轉。能令神物還相從，非君苦心誰與辨。更惜良工名不傳，可憐世俗多夸衒。爲君作歌君志之，後千百年無復賤。
赤甲祈雨是日獲之 劉攽
君不見赤甲之淵色如墨，中有神物不可測。潛雖伏矣心念國，翕忽變化誰能識。五月亢陽裂金石，婦女悲號望膏澤。簫鼓甘香樂靈德，須臾晦冥天正黑。風雷硼轟震穹碧，霧雨霶沱掃炎赫。生物欣欣動顔色，樵童牧豎亦嘆息，千秋萬歲無終極。
市朝 劉攽
市朝老去無希慕，枕簟秋來覺靜便。何事連宵夢顛倒，猶應三世業攀緣。蟯蟲飽足尸鬼健，尚寐翻令愛不眠。
貧交行 劉攽
貧交多相憐，富交多相捐。貧富尚不保，死生安可道。人能無以聲利爲，貧交富交皆不欺。君不見蕭朱隙末張陳死，惟有管鮑真相知。
古信陵行 劉攽
薛公藏賣漿，毛公藏博徒。侯嬴抱關叟，朱亥市井徒。我思信陵君，下此四丈夫。富貴胡爲棄貧士，能令君存爲君死。
方仕致仕 劉攽
在家出家古有此，方仕致仕吾自嗤。晏眠足當几杖賜，散髮每從田野期。息交便爾賓客絕，省事何說課最爲。山濤非隠亦非吏，仲元不惠仍不夷。
北門行 劉攽
慕道逍遥遊，不作枯槁語。二年客都城，卒歲厭貧窶。乃知北門詩，聖人亦有取。自於萬事捷若機，今日已晤前日非。五月披裘不取金，放歌會採南山芝。
衰老 劉攽
蒼耳嬰末疾，浴蘭殊未解。枲耳傳愈風，及秋始堪采。惟昔沙塞陰，偶從羊負來。葡萄安石榴，安可同語哉。雞雍與豨苓，適用即爲貴。何必黄金盤，磊落薦滋味。老人學道破諸妄，猶有塵緣爲疾恙。安得澡身并澡心，使我有意煙霞上。
次韵孔常父 劉攽
老翁衰遲爲日久，自知不是文章手。紫微熒煌十二星，青閣彤庭掖垣右。誰令孤翼此飛棲，正似枯槎犯牛斗。諸公可親復可望，黄鍾渾宏秋水光。但論四海矧故鄉，清詩翻翻鴻鵠翔，願言與子同升堂。
太液池 劉攽
建章宮中太液池，水象星漢波漣漪。鳬雛雁子相群嬉，黄鵠來翔金爲衣。主人勿惜稻粱恩，主人勿矜羅網繁。暫來可見不可親，乘風一舉超崑崙。
送原甫帥永興 劉攽
讀書當爲王者師，論兵要作萬人將。古來志士希兩遂，白首儒生彼無望。騏驎一出凡馬空，豫章蟠根歲逾壯。金華事業爛然新，徂西謀謨誰與讓。旌旗蔽日紅半天，笳鼓隘塗車萬兩。中軍令出聽無譁，秦山渭水皆東向。荒夷憺威霜雪明，屬城陽和春日亮。趙張成事不足論，方虎遺詩猶可尚。龍文金鉉待調飪，鉉樞斡中付群當。西人歡歌公肯留，公車雙鹿畫轓上。
晚起 劉攽
黄昏就枕日午眠，入春夜短常獨然。不嫌時世欲無覺，每爲身謀私自憐。夢爲嘉魚潛九淵，夢爲飛鳥翔高天。喜來寢覺了不辨，安知此興非神仙。
漁翁 劉攽
老翁年侵耕作苦，官田稅多不敢住。身携兒孫事漁釣，編竹爲家寄江浦。朝尋菱芡逗煙水，暮飯魚蝦宿風雨。人生如此亦自由，何用車馬稱公侯。
和羅著作漁翁 劉攽
漁翁結網求魚子，得魚滿船心始喜。豈知陂池水不深，但有鯤鮞少魴鯉。漁翁結網安得疏，漁翁用力常有餘。心疑他人得厚味，滿眼看來池無魚。古來任公不如此，期年得魚雄浙水。龍伯國人連六鰲，二山漂流不能止。由來萬事不同調，說似漁翁翁必笑。
大風 劉攽
朝風吹沙天宇窄，暮風吹沙地載薄。視天昏冥畏其壓，視地震蕩憂其坼。一春三月風不息，跼天蹐地勞筋力。波濤翻空礔礰怒，行路之難行不得。安得重雲十日雨，洗眼去瞇分白黑。
初調江陰主簿 劉攽
小來讀書非爲名，約身不肯遊公卿。祇憐狂簡真吾黨，謾有文章慚老成。漢廷好武臣尚少，郎官十年不見調。青衫黄綬赤詔除，落拓敢辭流俗笑。
送直史館孫兵部知陝府 劉攽
侍臣數厭承明廬，太守何妨太史書。十里九坂二殽道，駟馬高蓋朱輪車。分陝已信召南貴，補郡詎比平原疏。諫垣風彩東觀筆，不待上計看回輿。
湘中阻風 劉攽
十月北風不肯回，湘中白浪高成堆。小如飛鷗大奔馬，一輩纔去群復來。一旬陰雲色死灰，劃劙掀簸初全開。晨陽照空幸澄澈，蜚廉暴怒猶喧豗。繫舟沙渚依曲隈，歲晏永路真悠哉。棹夫卷縮亦何恨，時乎寧有材不材。
欲雨寄張壁 劉攽
北山雲起南山雨，返照却見南山樹。逆風燕子能疾飛，隔葉黄鸝猶獨語。憶君池上波悠悠，憶君翠竹聲颼颼。興來冒雨故相視，薄暮雷電歸何憂。
寄楊十七 劉攽
楊侯論詩銷我憂，昔歲相逢偕旅游。梁多長者不虛語，傾蓋結交子所求。三年契闊意不展，嘆彼栖栖爲藪幽。窮愁著書亦自足，有策肯說東諸侯。長安富貴易反掌，末路功名猶捶鈎。天公於予豈愛惜，由來萬事非人謀。陰風朔雪五湖凍，歲窮高卧思同裘。
春寒  其一 劉攽
越羅裁衫春服新，寒爐委灰無復溫。夭桃著花紅滿檻，弱柳吹線青映門。豈知天事有反覆，假借專物矜餘恩。平明雪片白似玉，敗裘死灰仍紛紛。女桑吐葉蠶欲生，東郊草綠方趣耕。玄冥欺人人弗信，百蟲奮蟄雷已驚。沈陰驅除坐可待，白日隠隠浮雲外。
春寒  其二 劉攽
清明東風零雨頻，曉來料峭寒著人。人言天事不可測，欲回暮春成早春。花紅柳綠皆自若，一氣變化宜有神。漆園老人惜光景，求術却老無聲影。忽聞春有再韶時，亦覺身當還壯境。花前一酌心熏然，敢道朱顔非少年。
戲謝師直買伊陽田 劉攽
雒陽東周蘇子賢，兄弟馳說雄當年。一身曾兼六國印，舉世皆羞二頃田。君才十倍鬼谷子，期年已出揣摩篇。公侯將相可自致，何竟高蹈伊陽川。
陽翟賈人歌 劉攽
潁川陽翟趙邯鄲，大衢如砥車班班。重裝富貴名游間，輕紈寶玉高若山。關西王孫龍虎驅，此中奇貨奇可居。千金入秦藉短策，立談須臾分王符。華陽松柏成高丘，壽陵蔓草令人愁。沈沈相府士如市，山東供事河南侯。
和王平甫韓幹畫馬行 劉攽
韓幹畫馬出曹霸，得名不在陳栩下。詔令師栩辭不可，苑中萬馬師在我。王侯讀書愛此言，由來能事須天然。看圖作詩寄慷慨，錦文織字珠聯聯。乘黄騕褭久埋沒，安西大宛路超忽。丹青能令千萬年，不比燕人空市骨。霜蹄踣鐵精權奇，耳截筒竹稍垂絲。超然抉後三十尺，一日千里御者誰。舐筆和鉛人所同，爾今獨成第一工。神凝意會不可料，天駟降精來此中。少陵作詩譏畫肉，惋惜驊騮氣凋縮。未知良工嘗苦心，空使時人爭賤目。九皋相馬觀天機，神雋不辨黄與驪。君知畫手貴自我，何若相法非有師。拙工俗子紛紛是，畏避權豪如畏死。生棟濕塗多覆屋，巧書掣肘真難使。吾知公詩正如此，丈夫特立嗟已矣。
次韵蘇子瞻韓幹馬贈李伯時 劉攽
韓幹畫馬名獨垂，冰紈數幅橫素絲。諸公賦詩邀我和，我如鈍椎逢利錐。區中纔容三萬里，正可騕褭一日馳。朝燕暮吳亦其亞，幸得夷路無縶羈。此間三馬皆國馬，瑰資逸態成崛奇。有如秋空見霜鶻，下睨衆禽俱伏雌。良工苦心爲遠到，天機要眇潛得之。區區駑駘浪自負，豈可醜骨包妍皮。李侯洒筆定超詣，尚有天驥君未知。宛王母寡今授首，汗血不敢藏貳師。
送程少卿 劉攽
使君船舸如浮宮，蕩蕩帆影垂白虹。苦無三江五湖水，安見一日千里風。長蛟巨魚遠避去，水府泉室深玲瓏。使君按俗不異此，意氣自覺凌虛空。滕王閣前流水白，西山落日銜微紅。城頭臺榭眺望極，玉壺置酒光融融。勝遊重臨不隔歲，塗歌巷祝歡南公。作官得此亦是少，况復章綬彌尊崇。南金折鈎富九鼎，荆揚塗泥多歲豐。會令利術析毫末，萬古江流常向東。故鄉秀水三百里，送遠遊子情無窮。遥知躧履待高士，安得羽翼隨飛鴻。
懷信驛亭晚望題其楹 劉攽
吳檣東風曉來入，楚客齊橈暮去急。行人西，行人東。逢迎送歸景不同，夕日春煙一望中。
戲題西湖中魚 劉攽
重明水深波洗空，嘉魚萬族連西東。鯤鮞細碎長者惜，赤鯉成就隨飛龍。南風吹雨中宵雷，衆鱗不去真常才。魴魚如玉鱠第一，安得大網相隨來。
盆山 劉攽
青泉盈池底白石，中有高山高不極。連峰絕壑知幾許，朝霏暝煙無定色。山下清波清淺流，魚龍浩蕩芥爲舟。今君欲渡何由得，縱有神仙君不識。
出門無馬行 劉攽
市兒暮歸錢滿把，田翁秋收禾滿野。人生勤苦必有獲，天事豈常遺拙者。鄙夫能言知讀書，十五著論驚群儒。文章不作少壯用，白髮垂領皮肉粗。作官不如閒日多，得祿無若饑寒何。百年陳人誰比數，滿眼貴士難經過。欲爲揣摩心智短，欲學造請顔色赧。黄金難成丹砂貴，紫芝將秀白日晚。退居長安百不爲，出門無馬還步歸。高天報施固有待，可得不如翁與兒。